text:
Bashqort.Com-да теркәл, сайтҡа ярҙам ит һәм 550 һумды кеҫәңә һал!
- Подробности
- Родительская категория: Сайт
- Обновлено 05.02.2013 10:38
- Опубликовано 22.10.2010 13:20
Яңыртыу: Конкурс һөҙөмтәләре.
marihka - 10569 мәрәй - 550 һум - күсерелде
Илһам Миһран улы - 7713 мәрәй - 300 һум - күсерелде
Рөстәм Нурыев - 157 мәрәй - 150 һум - күсерелде
Dinis40 - 109 мәрәй - 50 һум - яуап көтөлә
Tahir - 104 мәрәй - 50 һум - яуап көтөлә
Рәзил - 66 мәрәй - 50 һум - күсерелде
Bashqort.Com-дан яңы конкурс!
Сайтта теркәлегеҙ, ике ай эсендә иң күп мәрәй йыйыусы булығыҙ һәм 550 һумды кеҫәгеҙгә һалығыҙ!
Бүләктәр:
1-се урын: 1 ҡулланыусы - 550 һум,
2-се урын: 2 ҡулланыусы - 150-шәр һум,
3-се урын: 3 ҡулланыусы - 50-шәр һум.
Конкурстың маҡсаты:
- Сайт эстәлеген үҫтереү:
- Яңы әҙәби әҫәрҙәр,
- Яңы файлдар,
- Яңы һылтанмалар өҫтәү;
- Сайтты ҡараусылар һанын арттырыу;
- Ҡулланыусыларҙың әүҙемлеген баһалау;
Конкурс ваҡыты:
01.11.2010 - 31.12.2010
Сайт 1-се ноябргә тиклем тест рәүешендә эшләп киләсәк. 01.11.2010 көнө бөтә ҡатнашыусыларҙың мәрәйҙәре тигеҙләнәсәк. 31.12.2010 көнөнән һуң мәрәй биреү туҡтатыласаҡ һәм еңеүсе билдәләнәсәк.
Бүләктәрҙе тапшырыу ысулдары:
- Яндекс.Деньги электрон янсығы аша.
- Телефонға күсереү.
Башҡа электрон янсыҡтар аша алыу өсөн сайт хакимиәте менән бәйләнешкә инегеҙ.
Мәрәйҙәр:
Алдан билдәләнгән мәрәйҙәр автоматик рәүештә йәки раҫланғандан һуң өҫтәлеп барасаҡ.
Ниндәй ғәмәлдәр өсөн мәрәйҙәр өҫтәләсәк?
* Сайтта теркәлеү (бер тапҡыр).
Теркәлгән ҡулланыусыларға бер күләмдәге мәрәйҙәр махсус рәүештә бер тапҡыр өҫтәләсәк. + 50 мәрәй.
* Сайтҡа әҙәби әҫәр өҫтәү.
Әҫәрҙәр башҡорт телендә булырға һәм "Әҙәбиәт" бүлегендәге үҙенә тейешле категорияға өҫтәлергә тейеш. Мәҡәләләр өсөн мәрәй бирелмәй. Өҫтәлгән әҫәр өсөн мәрәй, хаким тарафынан тикшерелгәндән һәм раҫланғандан һуң бирелә. Ике ҡулланыусы бер үк әҫәрҙе өҫтәһә, тәүҙә әҫәрҙең тулы һәм хатаһыҙ булыуына, шунан һуң өҫтәлеү ваҡытына ҡарала. (Авторлыҡ хоҡуҡтары менән һаҡланған материалдар өҫтәү тыйыла. Бындай материалдар тәҡдим ителһә, авторҙан рөхсәт алынған йәки үҙегеҙ авторһығыҙ тип иҫәпләнәсәк). + 50 мәрәй.
Кәңәш: Тексты сайтҡа өҫтәр алдынан форматлауҙы таҙалағыҙ.
* Сайтҡа һылтанма өҫтәү.
Башҡортостаныбыҙға, милләтебеҙгә, телебеҙгә, тарихыбыҙға, йолаларыбыҙға, ғөрөф-ғәҙәттәребеҙгә, динебеҙгә һ.б. темаларға ҡағылышлы сайттарға булған һылтанмаларҙы өҫтәүегеҙ һорала. Сайтта кәмендә бер нисә бит башҡортса мәғлүмәт булырға тейеш. Һылтанма өҫтәгән ваҡытта ҡыҫҡа тасуирлама яҙыу кәрәк. Өҫтәлгән һылтанма, сайт хакимы тарафынан тикшерелгәндән һуң раҫлана йәки кире ҡағыла. + 10 мәрәй.
* Сайтҡа файл өҫтәү өсөн.
Башҡортостаныбыҙға, милләтебеҙгә, телебеҙгә, тарихыбыҙға, йолаларыбыҙға, ғөрөф-ғәҙәттәребеҙгә, динебеҙгә ҡағылышлы һәр төрлө файл. Файл күләме ҙур булһа һәм сайтҡа өҫтәп булмаһа, сайт хакимиәтене белдерегеҙ. (Авторлыҡ хоҡуҡтары менән һаҡланған материалдар өҫтәү тыйыла. Бындай материалдар тәҡдим ителһә, авторҙан рөхсәт алынған йәки үҙегеҙ авторһығыҙ тип иҫәпләнәсәк). + 40 мәрәй.
* Көндәлек танылыу өсөн.
Сайтҡа ингән һайын мәрәй бирелә. Көнөнә бер тапҡыр. + 2 мәрәй.
* Аватар өҫтәү өсөн, бер тапҡыр. + 5 мәрәй.
* Сайттағы хата, тәржемә ителмәгән яҙыу белдереү өсөн мәрәй.
Тикшерелгәндән һуң бирелә. Махсус рәүештә билдәләнә. 10 мәрәйҙән күп түгел.
* Сайтҡа бер ай инмәү. - 5 мәрәй.
Белдереп үтелгән ғәмәлдәрҙе үтәп булмаһа Бәйләнеш менюһы аша хәбәрегеҙҙе ебәрегеҙ.
Теркәлгән ҡулланыусы мөмкинселектәре:
- Үҙегеҙ тураһындағы мәғлүмәттәрҙе мөхәррирләү,
- Паролде үҙгәртеү,
- Һылтанма өҫтәү,
- Мәҡәлә өҫтәү,
- Аватар ҡуйыу,
- Мәрәй йыйыу буйынса һуңғы әүҙемлекте ҡарау,
- Ҡатнашыусыларҙың мәрәйҙәрен ҡарау,
- Эске почта аша хәбәрләшеү,
- Файлдар өҫтәү,
- Уйындарҙа йыйылған мәрәйҙәр һаҡланып бара.
Иҫкәрмәләр.
* Сайтҡа аудио һәм видео яҙмалар был конкурста ҡабул ителмәй. Киләһе конкурста ғына.
* Әҙәби әҫәрҙәр өҫтәгән ваҡытта бүлекте һәм категорияны мотлаҡ рәүештә һайлағыҙ. Бүлекһеҙ һәм категорияһыҙ әҫәрҙәр ҡабул ителмәй.
* Текстар хатаһыҙ булырға тейеш. Бик күп хаталы әҫәрҙәр ҡабул ителмәй.
* Мәрәйҙәр тигеҙ булһа, әҙәби әҫәр өҫтәүселәргә өҫтөнлөк биреләсәк. Шунан һуң ғына файл, һылтанма өҫтәүселәр һәм көндәлек инеүселәр буласаҡ.
* Админ ярышта ҡатнашмай. Өҫтәгән әҫәрҙәре өсөн мәрәй бирелмәй.
* Сайт хакимиәте үҙ ҡарамағына күрә шарттарҙы үҙгәртә ала.
* Конкурс тест рәүешендә үтәсәк, уңышлы тип табылған осраҡта ҡабаттан оҙонораҡ итеп үткәреләсәк һәм бүләктәр күпкә ҙур буласаҡ.
* Еңеүселәр һалымдар буйынса үҙҙәре яуаплы.


c: text/html

text:
Фото:
«Юлдаш» радиоһының Белем көнөнә арналған байрамына 10 мең самаһы тамашасы йыйылды
Фото:
ӨФӨ, 2016 йыл, 2 сентябрь. /«Башинформ» мәғлүмәт агентлығы, Ләйлә Аралбаева/.
Белем көнөндә Салауат Юлаев майҙанында студенттар өсөн концерт ойошторолдо. Тамашасылар башҡорт эстрадаһы йондоҙҙарының сығышын яратып ҡабул итте. Студенттарҙы һәм уҡыусыларҙы Лилиә Ишемйәрова, Диана Ишниязова, Илнур Рамазанов, Йәмил Баймырҙин, Ирада Фазлаева, МС Баш, Рәил Өмөтбаев һәм башҡа артистар ҡотланы.
Йыл һайын «Юлдаш» мәғлүмәт һәм йыр-моң каналы Өфөнөң Киров районы хакимиәте менән берлектә ошондай байрам ойоштора. Йырҙар йәштәр өсөн махсус рәүештә һайланған. Популяр алып барыусылар барыһын да күмәк селфи менән сәләмләне. Концерт «Ҡурай», Башҡортостан юлдаш телеканалында тура эфирҙа күрһәтелде.
«Беҙ 13-сө йыл ошондай сара үткәрәбеҙ һәм аудиторияны беләбеҙ. Концертта йәштәргә күберәк иғтибар бүләбеҙ», — тип һөйләне «Юлдаш» радиоһы алып барыусыһы Марсель Байдәүләтов. Ойоштороусылар тамашасылар өсөн көтөлмәгән бүләктәр һәм уйындар әҙерләгән, велосипед һәм смартфон уйнатты. Байрамды Мәскәүҙең «Вираж» һәм «Бурито» төркөмдәренең сығышы дауам итте.
Сара «Хыяллан!», «Еңеү яула!», «Уйла!», «Йәшә!», «Ярат!», «Ас!» лозунгтары аҫтында үтте. Байрамға 10 мең самаһы тамашасы йыйылды.

robotstxt: allowed

filter: keep


text:
12 апрель
12 апрель — григориан стиле буйынса йылдың 102-се (кәбисә йылында 103) көнө. Йыл аҙағына тиклем 263 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Халыҡ-ара космосҡа кеше осоу көнө.
- Халыҡ-ара авиация һәм космонавтика көнө.
- Рәсәй — Космонавтика көнө.
- Либерия — Милли азатлыҡ көнө.
Тарихи ваҡиғалар[үҙгәртергә | вики-тексты үҙгәртергә]
- 1961 — Юрий Гагарин космосҡа беренсе осоу эшләне.
Был көндө тыуғандар[үҙгәртергә | вики-тексты үҙгәртергә]
- 1912 — Клара Бартон, американ Ҡыҙыл тәре һалыусы.


text:
Өфөлә «ПродУрал. Упаковка-2011» күргәҙмәһе асылды
«Нефтсе» мәҙәниәт һарайында 17-се «ПродУрал. Упаковка–2011» төбәк-ара махсуслашҡан күргәҙмәһе асылды. Форум БР Ауыл хужалығы министрлығы, республиканың Сауҙа һәм ҡулланыусылар хоҡуҡтарын яҡлау буйынса дәүләт комитеты ярҙамында «БашЭКСПО» күргәҙмә үҙәге менән ойошторолған.
Күргәҙмәлә яңы етештерелә башлаған аҙыҡ-түлек продукттары, эсемлектәр, аҙыҡ-түлекте ҡаптарға төрөү ҡорамалдары һәм башҡалар күрһәтелгән. Уның эшендә Мәскәү, Түбәнге Новгород, Ярославль, Ҡазан, Йошкар-Ола, Ижевск, Пенза, Яр Саллы, Стәрлетамаҡ, Учалы, Туймазы, Салауат ҡалалары, Свердловск, Силәбе һәм Ырымбур өлкәләре компаниялары ҡатнаша.
Төбәктең «САВА», «Нисон», «Глория торг сервис», «Йола» агрохолдингы, Силәбе өлкәһенең «Рәүис. Сосновская ҡошсолоҡ фабрикаһы», республиканың «Рощинский совхозы» дәүләт унитар предприятиеһы, «Сифат фабрикаһы» һәм «Добрыня» сауҙа маркаһы кеүек алдынғы ит комбинаттары үҙенең продукцияһын тәҡдим итә.
Күргәҙмәлә урындағы етештереүселәрҙең икмәк-ҡалас һәм кондитер изделиелары, һөтсөлөк сәнәғәте яңылыҡтары ла урын алған.
Эшлекле программа сиктәрендә «Күргәҙмәләге иң яҡшы продукт» профессиональ дегустация конкурсы үткәреләсәк. Бынан тыш «Ваҡлап һатыу селтәрҙәренең һайлауы» дегустация конкурсын ойоштороу ҡаралған. Ул эске баҙарҙа үҙенең позицияларын нығытырға теләгән компанияларҙың тауарҙарына иғтибар йәлеп итеү өсөн эшләнә.
Үҙебеҙҙә етештерелгән продукцияның иң яҡшы өлгөләрен һәм алдынғы технологияларҙы күрһәтеү, Башҡортостан предприятиелары һәм уларҙың Рәсәйҙәге партнерҙары араһындағы ике яҡҡа ла файҙалы хеҙмәттәшлекте үҫтереү, аҙыҡ-түлек тауарҙары ассортиментын киңәйтеү һәм уларҙың сифатын яҡшыртыу «ПродУрал. Упаковка» күгәҙмәһенең төп маҡсаты булып ҡала.


text:
25 апрелдә Башҡортостанда юлдарҙы төҙөкләндереү буйынса айлыҡ башлана Фото: Олег Яровиков
25 апрелдә Башҡортостанда юлдарҙы төҙөкләндереү буйынса айлыҡ башлана
25 апрелдә Башҡортостанда юлдарҙы төҙөкләндереү буйынса айлыҡ башлана Фото: Олег Яровиков
ӨФӨ, 2016 йыл, 6 апрель. /«Башинформ» мәғлүмәт агентлығы, Олеся Серёгина/.
25 апрелдән 25 майға тиклем Башҡортостанда автомобиль юлдарын төҙөкләндереү буйынса айлыҡ башлана. Тейешле ҡарар республика Хөкүмәте бойороғо менән раҫланған.
Башҡортостан Хөкүмәтенең матбуғат хеҙмәте хәбәр итеүенсә, төҙөкләндереү буйынса саралар юлдарҙа техник, санитар торошто яҡшыртыу, тәртип урынлаштырыу һәм тораҡ пункттарҙағы юлдарҙы тейешле хәлгә килтереүҙе күҙ уңында тота.
Республика муниципаль район, ҡала округтары, ҡала һәм ауыл биләмәләре хакимиәттәренә, предприятиеларға дөйөм ҡулланылыштағы автомобиль юлдарын һәм тораҡ пункттарҙағы юлдарҙы ҡарау, ремонтлау, архитектура яғынан биҙәү буйынса бригадалар ойошторорға тәҡдим ителде.
Ай дауамында юлдарҙы ремонтлау, юл буйы һыҙаттарын тәртипкә килтереү, юл ситтәренә күп йыллыҡ үләндәр сәсеү бурысы тора.
5 июнгә тиклем автомобиль юлдары торошон комплекслы тикшереү һәм юлдарҙы төҙөкләндереү буйынса башҡарылған эшкә йомғаҡ яһау ойошторола.


text:
Торлаҡ-коммуналь хужалыҡ хеҙмәткәрҙәренә яңы почетлы исем биреләсәк
6 мартта «Башҡортостан Республикаһының дәүләт наградалары һәм почетлы исемдәре тураһында»ғы Башҡортостан Республикаһы законының 2-се статьяһына үҙгәреш индереү хаҡында»ғы республика законы үҙ көсөнә инде. Ул төбәктең Дәүләт Йыйылышы – Ҡоролтайҙың 48-се ултырышында ҡабул ителде.
Законға ярашлы, торлаҡ-коммуналь хужалыҡ хеҙмәткәрҙәренә (улар Башҡортостанда 100 меңгә яҡын кеше) «Башҡортостан Республикаһының атҡаҙанған торлаҡ-коммуналь хужалыҡ хеҙмәткәре» исеме биреләсәк. Бығаса был өлкә белгестәренә «Башҡортостан Республикаһының атҡаҙанған хеҙмәтләндереү өлкәһе хеҙмәткәре» исеме бирелгәйне. Республикала яңы почетлы исем булдырыу торлаҡ-коммуналь өлкәләге һөнәрҙәрҙең абруйын арттырыуға йүнәлтелгән.


text:
Башҡорт дәүләт университетында Асыҡ ишектәр көндәре старт алдыФото: Андрей Старостин
Башҡорт дәүләт университетында Асыҡ ишектәр көндәре старт алды
Башҡорт дәүләт университетында Асыҡ ишектәр көндәре старт алдыФото: Андрей Старостин
Башҡорт дәүләт университетында абитуриенттар менән рәсми осрашыуҙарға – Асыҡ ишектәр көндәренә старт бирелде. Юғары уҡыу йортоноң матбуғат үҙәгенән хәбәр итеүҙәренсә, быйыл был мөһим сара «7 шәмбе» программаһы буйынса үткәреләсәк. Йәғни осрашыуҙар алдағы ете аҙна дауамында һәр шәмбе һайын ойоштороласаҡ. Тәүҙә абитуриенттар менән график буйынса факультеттарҙа осрашыуҙар үткәрелә, сара аҙағында дөйөм университет байрамы ойошторола.
Асыҡ ишектәр көндәре 3 ноябрҙә – инженерлыҡ; философия һәм социология; роман-герман филологияһы факультеттарында, 10 ноябрҙә – физика-техник институтында, филология факультетында, хоҡуҡ институтында, 17 ноябрҙә – химия һәм иҡтисад факультеттарында, 24 ноябрҙә – математика һәм мәғлүмәт технологиялары; башҡорт филологияһы һәм журналистика; психология факультеттарында, 1 декабрҙә – биология һәм тарих факультеттарында, 8 декабрҙә география факультетында, Эшҡыуарлыҡ идаралғы һәм хәүефһеҙлеге институтында үтә.
Сара 15 декабрҙә тамамлана. Дөйөм университет сараһы төп корпуста ойошторола.


text:
Ферма
Ферма — ауыл хужалығы тауарҙары етештереүсе шәхси ауыл хужалығы предприятиеһы.
Рәсәйҙә 1930 йылдарҙан башлап фермер эшсәнлеге тыйыла, уның урынына колхоздар, совхоздар барлыҡҡа килә. Колхоз, совхоздарҙа бер нисә тиҫтәнән бер нисә мең эре мөгөҙлө мал тотҡан терлекселек фермалары барлыҡҡа килә. Әмма ҡайһы бер сикләүҙәр менән, үҙ кәрәк -ярағың өсөн, спекуляция һәм коммерция менфәғетендә булмаған йорт яны хужалыҡтары тотоу рөхсәт ителә. Ауыл хужалыгы эшмәкәрлеге төрө булараҡ фермер хужалығы 1990 йылдарҙың икенсе яртыһынан, ергә эйә булыу хокуғы керетелгәс тарала.


text:
Төбәктә үлем осраҡтары артҡан биш район аталды
ӨФӨ, 2016 йыл, 10 август. /«Башинформ» мәғлүмәт агентлығы, Эльмира Сабирова/.
Башҡортостандың Һаулыҡ һаҡлау министрлығында тәүге ярты йыллыҡта үлем осраҡтарының артыуы билдәләнгән биш районды атанылар. Улар — Балтас, Ғафури, Борай, Бүздәк һәм Шаран райондары. Аналитиктар әйтеүенсә, үлемдең төп сәбәптәре — халыҡтың ҡартайыуы, сәләмәт тормош алып бармау, эскелек, тәмәке тартыу, һимереү, аҙ хәрәкәт итеү, медицина ярҙамының сифаты түбәнәйеүе.
Өфө һәм Бөрйән райондарында, Ағиҙел, Нефтекама һәм Октябрьский ҡалаларында үлем күрһәткестәре түбән.
«Бөгөн эшкә һәләтле йәштә үлем күрһәткесен һигеҙ процентҡа кәметеүгә өлгәштек. Был беҙгә уҙған йылдың ошо уҡ осоро менән сағыштырғанда 707-гә күберәк ғүмерҙе һаҡлап ҡалырға мөмкинлек бирҙе», — тине һаулыҡ һаҡлау министры урынбаҫары Рөстәм Вәлиев.
Шулай уҡ юл-транспорт ваҡиғаһында үлем осраҡтарының 1,8 тапҡырға кәмеүе теркәлгән, был күрһәткес илдәгегә ҡарағанда 17,8 процентҡа кәмерәк.
Быйыл тәүге ярты йыллыҡта халыҡтың тәбиғи артыуы күҙәтелә, 1348 кеше — плюс 0,6 промилле, Рәсәй буйынса кире баланс — 0,5 промилле, тип билдәләне ведомство башлығы Әнүәр Бакиров. 2016 йылдың алты айында республикала 27 меңдән ашыу сабый тыуған.


text:
Республика Конституцияһына үҙгәрештәрҙе хуплап ҡултамғалар ҡағыҙҙары БР Конституция судына тапшырылды
Башҡортостандың Үҙәк һайлау комиссияһында, республика Конституцияһына үҙгәрештәр һәм өҫтәмәләр индереү тураһында закон проектын хуплап, һайлаусыларҙың ҡултамғалары ҡағыҙҙарын тикшереп бөттөләр. Документтарҙы БР Конституция судына тапшырҙылар.
— Үҙәк һайлау комиссияһына барлығы был проектты хуплап һайлаусыларҙың 70 994 ҡултамғаһы ҡағыҙы тапшырылды, уларҙың 896-һы яраҡһыҙ тип табылды, — тип аңлатты БР Үҙәк һайлау комиссияһы секретары Марина Долматова.
Закон проектын хуплап ҡултамғалар йыйыу 13 ноябрҙә башланғайны. Был турала ҡарарҙы төбәк закондар сығарыу йыйылышы Президиумы ҡабул итте. Төбәк башлығы вазифаһын икенсе төрлө атауҙы ҡараған «Башҡортостан Республикаһы конституцияһына үҙгәрештәр һәм өҫтәмәләр индереү тураһында» закон проекты Дәүләт Йыйылышына 7 ноябрҙә индерелгән. Уның актуаллеге граждандарҙың закондар сығарыуҙа ҡатнашыуын киңәйтеү, шулай уҡ конституция положениеларын федераль ҡануниәткә тап килтереү зарурлығына бәйләнгән.
Республика парламенты спикеры Константин Толкачев әйтеүенсә, «БР Конституцияһына үҙгәрештәр һәм өҫтәмәләр индереү тураһында тәҡдимдәр 50 мең һайлаусының хуплауынан һуң ғына Дәүләт Йыйылышы тарафынан ҡарала». Шуға бәйле закон проекты буйынса һайлаусыларҙың ҡултамғаларын йыя башлау тураһында ҡарар ҡабул ителде.


text:
Башҡорт драма театрының юбилейына театрҙың тарихы тураһында өс томлыҡ баҫма донъя күрәсәкФото: Олег Яровиков
Башҡорт драма театрының юбилейына театрҙың тарихы тураһында өс томлыҡ баҫма донъя күрәсәк
Башҡорт драма театрының юбилейына театрҙың тарихы тураһында өс томлыҡ баҫма донъя күрәсәкФото: Олег Яровиков
ӨФӨ, 2014 йыл, 24 сентябрь. /«Башинформ» мәғлүмәт агентлығы, Ләйлә Аралбаева/.
Мәжит Ғафури исемендәге Башҡорт академия драма театрының 95 йыллығына өс томда юбилей китабы сығарыласаҡ. Был хаҡта «Башинформ» мәғлүмәт агентлығында матбуғат конференцияһында театрҙың художество етәксеһе Олег Ханов һөйләне.
Баҫманың авторы-төҙөүсеһе – билдәле сәнғәт белгесе, Өфө дәүләт сәнғәт академияһы профессоры Суфия Күсимова. Беренсе китап, башҡорт сәнғәтенең алтын фондына ингән, Ғафури исемендәге театр спектаклдәренә арналасаҡ. Икенсе китап театрҙың кешеләре – атаҡлы режиссерҙар, легендар актерҙар тураһында һөйләйәсәк. Өсөнсөһө фотоальбом рәүешендә эшләнәсәк. Ул театр, уның бөтә цехтарының эшмәкәрлеген, яңы постановкалар ҡуйыуҙа әүҙем ҡатнашҡандарҙы үҙ эсенә аласаҡ.
Баҫма сығарыуға әҙер. Яңы китаптың рәсми рәүештә презентацияһы 19 декабрҙә, театрҙың юбилейын билдәләгән көндә уҙасаҡ. Әммә тәүге баҫмалар Мәскәүҙә гастролдәр барышында бүләк ителәсәк.
— Башҡортостан Республикаһы Президентының гранты булғанлыҡтан киң байрам программаһын әҙерләү мөмкинлеге тыуҙы, шуға беҙ бик рәхмәтлебеҙ. Юбилей сараларына шулай уҡ телевизион тапшырыуҙар әҙерләү, китап сығарыу инә, — тип билдәләне Олег Ханов.


text:
Республика хеҙмәт баҙарында көсөргәнешлекте кәметеү өсөн федераль бюджеттан 403 миллион һумдан ашыу аласаҡ Фото: Олег Яровиков
Республика хеҙмәт баҙарында көсөргәнешлекте кәметеү өсөн федераль бюджеттан 403 миллион һумдан ашыу аласаҡ
Республика хеҙмәт баҙарында көсөргәнешлекте кәметеү өсөн федераль бюджеттан 403 миллион һумдан ашыу аласаҡ Фото: Олег Яровиков
ӨФӨ, 2015 йыл, 25 май. /«Башинформ» мәғлүмәт агентлығы, Гөлфиә Акулова/.
Башҡортостан хеҙмәт баҙарында көсөргәнешлекте кәметеү өсөн федераль бюджеттан 403,832 миллион һумдан ашыу аласаҡ. 2015 йылға өҫтәмә саралар программаһы республика Хөкүмәте тарафынан раҫланған һәм рәсми хоҡуҡи мәғлүмәт порталында баҫылған.
Дәүләт программаһы финанс тәьминәтенең дөйөм күләме 425 миллион һумдан артып китә, шул иҫәптән республика бюджеты аҡсалары иҫәбенә — 21 миллион 259 мең һум.
Төбәктә ваҡытлыса мәшғүллекте ойоштороуға 193 миллион һум ҡаралған. Аҡса эштән бушатылыу хәүефе янаған хеҙмәткәрҙәрҙе, шулай уҡ эш эҙләүсе граждандарҙы ваҡытлыса эшкә урынлаштырыу планлаштырылған 12 алдынғы предприятие араһында бүленәсәк. Улар «Ағиҙел» башҡорт художество кәсептәре, Белорет металлургия комбинаты, «Искож» асыҡ акционерҙар йәмғиәте һәм башҡа предприятиелар.
Дөйөм алғанда, көрсөккә ҡаршы кадрҙар программаһын ғәмәлгә ашырыу 3200 ваҡытлыса эш урыны булдырыуҙы, 300 инвалид өсөн эш урынын һаҡлап ҡалыуҙы, шәхси агентлыҡтар ярҙамында 120 гражданды эш менән тәьмин итеүҙе күҙ уңында тота.
Программаны тормошҡа ашырыу республикала эшһеҙлекте кәметергә мөмкинлек бирәсәк, уның кимәле 1,4 проценттан ашмаҫҡа тейеш.


text:
Фото:
Рөстәм Хәмитов «ОБОРОНПРОМ» корпорацияһының генераль директоры Андрей Реус менән осрашты
Фото:
24 ғинуарҙа Башҡортостан Президенты Рөстәм Хәмитов «ОБОРОНПРОМ» берләштерелгән сәнәғәт корпорацияһы» асыҡ акционерҙар йәмғиәтенең генераль директоры Андрей Реус менән осрашты.
Осрашыу барышында корпорацияның республика территорияһында эшләгән предприятиеларын, атап әйткәндә, «Өфө моторҙар эшләү производство берекмәһе» менән «Күмертау авиация производство предприятиеһы» асыҡ акционерҙар йәмғиәттәрен үҫтереү динамикаһы һәм мөмкинлектәре тураһында һүҙ барҙы, уларҙа эшләгән хеҙмәткәрҙәрҙе социаль яҡлау мәсьәләләре ҡаралды, тип хәбәр итә төбәк башлығының матбуғат хеҙмәте.
Машиналар эшләү тармағын үҫтереүгә индергән ҙур өлөшө һәм күп йыллыҡ намыҫлы хеҙмәте өсөн Башҡортостан Президенты Указы менән Андрей Реус Халыҡтар дуҫлығы ордены менән наградланды.
Рөстәм Хәмитовтың билдәләүенсә, 2011 йыл «ОБОРОНПРОМ» берләштерелгән сәнәғәт корпорацияһы менән эшләү өлкәһендә республика өсөн уңышлы булған.
— Акционерҙар йәмғиәтенең республики территорияһында урынлашҡан предприятиелары производство күрһәткестәренең үҫеүе, етештерелгән продукция күләменең артыуы планында бик һәйбәт динамика күрһәтә, — тине Президент. — «Өфө моторҙар эшләү производство берекмәһе» эшмәкәрлегенән тулыһынса ҡәнәғәтбеҙ. Яҡшы коллектив, яҡшы һөҙөмтәләр. Күмертау предприятиеһы тураһында ла шуны уҡ әйтә алабыҙ. Унда ла эштәр һәйбәт бара, бөтә күрһәткестәр буйынса етештереү күләмдәренең артыуы күҙәтелә. Ҡунаҡтар менән дә, ҡунаҡтарҙан тыш та был предприятиеларҙа бик йыш булам. Ундағы эштәр тураһында хәбәрҙармын. «ӨМЭПБ» асыҡ акционерҙар йәмғиәтенең идарасы директоры, Александр Викторович Артюхов менән даими бәйләнештәбеҙ. Был предприятиеларҙа эштәр тағы ла яҡшыраҡ барасаҡ, тигән тәрән ышаныс бар.
Рөстәм Хәмитов һүҙҙәренсә, республика Хөкүмәте был предприятиеларға бөтә яҡлап ярҙам итә һәм итәсәк.
— Мөмкинлектәребеҙ, бәлки, артыҡ ҙур түгелдер, әммә социаль мәсьәләләрҙе, шул иҫәптән торлаҡ төҙөлөшөнә, льготалар менән тәьмин итеүгә бәйле һорауҙарҙы хәл итергә тырышасаҡбыҙ. Беҙ был предприятиеларҙы инновацион эштәребеҙгә, өр-яңы технологиялар булдырыу сиктәрендә республика биләмәһендә тормошҡа ашырыласаҡ программаларға йәлеп итәбеҙ, — тип билдәләне төбәк башлығы. Ул Башҡортостан предприятиеларын иғтибарһыҙ ҡалдырмағаны өсөн Андрей Реусҡа рәхмәтен еткерҙе. Һеҙҙең ярҙамдан тыш уларҙың бөгөнгө һөҙөмтәләре булмаҫ ине, тине Президент.
Осрашыуҙан һуң, журналистарҙың һорауҙарына яуап биреп, Андрей Реус, осрашыуҙа двигателдәр эшләү холдингындағы, атап әйткәндә, Өфө моторҙар эшләү заводындағы, шулай уҡ вертолеттар эшләү өлкәһендә, атап әйткәндә, Күмертауҙағы мәсьәләләр һәм проблемалар тураһында, ошо предприятиеларҙа тормошҡа ашырыу планлаштырылған проекттар тураһында һүҙ барҙы, тине. Унда йәнә бәләкәй энергетикаға бәйле проект тураһында ла һөйләшеү булған. Андрей Реус әйтеүенсә, ул Рөстәм Хәмитовты быйыл июндә билдәләнәсәк «ОБОРОНПРОМ» корпорацияһының 10 йыллығына саҡырған. «ОБОРОНПРОМ» башлығы республиканың социаль мәсьәләләрҙә лә ярҙам күрһәтеүен билдәләне. Әле торлаҡ майҙандары сафҡа индерелә һәм Өфө моторҙар эшләү берекмәһенең бик күп хеҙмәткәрҙәре торлаҡлы буласаҡ, был «ОБОРОНПРОМ» өсөн үтә мөһим, сөнки яңынан-яңы проекттар тыуып ҡына тора.


text:
Дәүләт Йыйылышы депутаттары Белорет районының Тимер юл ауылындағы хәлде тикшерәсәк
БР Дәүләт Йыйылышы – Ҡоролтай депутаттары Белорет районының Тимер юл ауылындағы хәлдә парламент тикшереүе үткәрәсәк. Парламент тикшереүе буйынса комиссия төҙөү тураһындағы ҡарар бөгөн Дәүләт Йыйылышының пленар ултырышында ҡабул ителде, уға биш партия вәкилдәре инде.
БР Дәүләт Йыйылышының матбуғат хеҙмәтенән хәбәр итеүҙәренсә, 2013 йылда республиканың бер нисә күҙәтеү органына урмандарҙы законһыҙ баҫып алыу, экологик һәм санитар нормаларҙы боҙоп урман менән ҡулланыу, ағас эшкәртеү ҡалдыҡтарының рөхсәтһеҙ сүплеген ойоштороуға Белорет районының Тимер юл ауылы халҡынан ялыуҙар килә башлай. Ошо факттар буйынса хоҡуҡ һаҡлау органдары менән бер нисә енәйәт һәм административ эштәре ҡуҙғатылған.
Депутаттар урынға сығырға һәм хәҙерге ваҡытта ундағы хәлдең нисек икәнлеген өйрәнергә планлаштыра. Тикшереү йомғаҡтары тураһында мәғлүмәт республика парламенты ултырышында тәҡдим ителәсәк.


text:
Саммиттар ваҡытында Өфөнөң Салауат Юлаев майҙаны халыҡ-ара матбуғат үҙәгенә әүереләсәк
ӨФӨ, 2015 йыл, 12 май. /«Башинформ» мәғлүмәт агентлығы, Артур Басиров/.
Өфөләге Салауат Юлаев майҙанында Халыҡ-ара матбуғат үҙәген төҙөү башланды, унда ШОС һәм БРИКС саммиттарында эшләү өсөн аккредитацияланған 1000 журналист эшләйәсәк. Матбуғат үҙәге 8,5 мең квадрат метр майҙанды биләйәсәк. Был хаҡта «Башинформ» агентлығына «ШОС БРИКС офис төркөмө «Өфө-2015» автономлы коммерцияға ҡарамаған ойошмаһынан хәбәр иттеләр.
Үҙәкте төҙөү өсөн еңел йыйыла торған тент конструкциялары һайланған. Ул киң мәғлүмәт саралары павильондарына һәм брифинг залдарына бүленә. «Өфө» павильонында иһә бөтә журналистар ҙа Башҡортостандың баш ҡалаһы хаҡында тулы мәғлүмәт аласаҡ.
«Халыҡ-ара матбуғат үҙәген төҙөү саммиттар сиктәрендә алып барыла. Ҡала халҡынан килтерелгән уңайһыҙлыҡтар өсөн ғәфү үтенәбеҙ», — тине «ШОС БРИКС офис төркөмө «Өфө-2015» автономлы коммерцияға ҡарамаған ойошмаһы директоры Николай Фадеев.
Ҡоролмаларҙы 30 июлгә тиклем һүтеү планлаштырыла.


text:
Башҡортостанда ташлама алыусылар һыу һәм газ счетчиктарын ҡуйғанда компенсация аласаҡ
Башҡортостан Хөкүмәте Премьер-министры Азамат Илембәтов һыу һәм газ ҡулланыуҙы иҫәпкә алыу приборҙарын ҡуйҙыртҡан граждандарҙың ҡайһы бер категорияларына бер тапҡыр бирелә торған аҡсалата компенсация биреү өсөн 30 миллион һум бүлеү тураһында бойороҡҡа ҡул ҡуйҙы.
Средстволар менән БР Хеҙмәт һәм халыҡты социаль яҡлау министрлығы эш итәсәк.
Хөкүмәттә шулай уҡ «2011-2013 йылдарҙа һыу һәм газ ҡулланыуҙы иҫәпкә алыу приборҙарын ҡуйғанда граждандарҙың ҡайһы бер категорияларына бер тапҡыр бирелә торған аҡсалата компенсация биреү тәртибе тураһында»ғы ҡарар проекты эшләнеү өҫтөндә.
Дөйөм сумма 105 миллион һумдан артасаҡ. Средстволар «2010-2014 йылдарға энергияны һаҡсыл тотоноу һәм энергия һөҙөмтәлелеген күтәреү» республика комплекслы программаһында ҡараласаҡ, тип хәбәр итә Башҡортостан Хөкүмәтенең матбуғат хеҙмәте.


text:
Фото:
Фестивалдә төрлө спорт төрҙәре вәкилдәре осрашты
Фото:
Өфөнөң «Приозерный» физкультура-һауыҡтырыу комплексында Рәсәй-Япония дуҫлығына һәм Рәсәйҙә Уҡытыусы йылына арналған II Спорт һәм көнсығыш көрәштәре фестивале үтте.
Унда, көнсығыш көрәштәре вәкилдәренән тыш, милли көрәш, грек-рим көрәше оҫталары, художестволы гимнастика һәм хәрби спорт төрҙәре вәкилдәре лә ҡатнашты.
Сағыу тамашаларҙың береһен Өфөләге Айкидо федерацияһы спортсылары күрһәтте.
Фестиваль дуҫлыҡтың нығыныуына, сәләмәт тормош алып барған йәштәрҙең бер-береһе менән аралашыуына булышлыҡ итте.


text:
Фото:
«Система» корпорацияһы Башҡортостан иҡтисадына 100 млрд. һумдан ашыу аҡса күсерә
Фото:
Яҡындағы йылдарҙа «Система» акционерҙар финанс корпорацияһы (АФК) Башҡортостан Республикаһы иҡтисадының төрлө тармаҡтарына 100 миллиард һумдан ашыу аҡса инвестициялай.
Был турала 15 сентябрҙә Башҡортостан Президенты Рөстәм Хәмитовтың «Система» АФК-һының өлкән вице-президенты Александр Корсик һәм финанс корпорацияһының башҡарыусы вице-президенты Петр Безукладников менән осрашыуы барышында белдерелде, тип хәбәр иттеләр республика Президентының матбуғат хеҙмәтенән.
«Система» АФК-һы менән беҙҙең хеҙмәттәшлек үҫкәндән-үҫә бара. Башҡортостан биләмәһендә корпорация активтарын үҫтереү буйынса пландар бик ҙур. Республика нефть эшкәртеү, энергетика, IT-индустрия һәм башҡа тармаҡтар өлкәһендә үҙ-ара хеҙмәттәшлекте киңәйтеү яҡлы», — тине Рөстәм Хәмитов.
Үҙ сиратында, Александр Корсик республика башлығына «Башнефть» акционерҙар нефть компанияһы асыҡ акционерҙар йәмғиәтенең төп эш һөҙөмтәләре тураһында хәбәр итте. «Нефть табыу арта, «Евро-4» һәм «Евро-5» яңы сифат стандарттарына күсеү буйынса техрегламентҡа ярашлы нефть эшкәртеү ҡеүәттәрен яңыртыу дауам итә, эш урындары һәм хеҙмәткәрҙәрҙең юғары эш хаҡы кимәле һаҡланды. Артабан да үҫешәсәкбеҙ, килемде арттырасаҡбыҙ, һалымдарҙы түләйәсәкбеҙ», — тип билдәләне Александр Корсик.


text:
Өфөлә 2016 йылға мәктәп календары донъя күрҙе
ӨФӨ, 2015 йыл, 4 август. /«Башинформ» мәғлүмәт агентлығы, Әлим Фәйезов/.
Башҡортостан «Китап» нәшриәтендә 2016 йылға мәктәп календары нәшер ителде.
Мәктәп календары — уҡыусыларҙың һәм уҡытыусыларҙың өҫтәл китабы. Унда уҡыусыларҙың тормошо тураһында мәҡәләләр, танып-белеү һәм мауыҡтырғыс мәғлүмәттәр, шулай уҡ кроссвордтар, ребустар, башватҡыстар бирелгән. Календарь сағыу һүрәттәр менән биҙәлгән. Нәшриәттә аңлатыуҙарынса, был — башҡорт телендә энциклопедик характерҙағы үҙенсәлекле баҫма. Унда төрлө йәштәге мәктәп уҡыусыларын һәм уҡытыусыларҙы ҡыҙыҡһындырырлыҡ темалар яҡтыртыла. Бында тыуған төйәгебеҙҙең тәбиғәт байлыҡтары, тарих, сәнғәт хаҡында материалдар табырға мөмкин. Календарь уҡыу йылы дауамында уҡыусының тоғро юлдашы булыр тип ышана нәшерселәр.


text:
Башҡортостандың уҡытыусылар берләшмәһе һөнәри байрамын билдәләй Фото: Олег Яровиков
Башҡортостандың уҡытыусылар берләшмәһе һөнәри байрамын билдәләй
Башҡортостандың уҡытыусылар берләшмәһе һөнәри байрамын билдәләй Фото: Олег Яровиков
ӨФӨ, 2016 йыл, 5 октябрь. /«Башинформ» мәғлүмәт агентлығы, Эльмира Сабирова/.
Бөгөн, 5 октябрҙә, Башҡортостан уҡытыусылары үҙҙәренең һөнәри байрамын билдәләй. Уҡытыусылар көнө 1994 йылда булдырылған.
Сalend.ru порталы хәбәр итеүенсә, был байрамды булдырыу мәсьәләһе 1966 йылдың 5 октябрендә Парижда уҙғарылған Уҡытыусыларҙың статусы тураһында махсус хөкүмәт-ара конференцияһында хәл ителә. Һөҙөмтәлә ЮНЕСКО һәм Халыҡ-ара хеҙмәт ойошмаһы араһында «Уҡытыусыларҙың статусына ҡағылышлы тәҡдимдәр» тигән документҡа ҡул ҡуйыла.
1994 йылдың 5 октябрендә тәүге тапҡыр Бөтә донъя уҡытыусылар көнө билдәләнә. Шул ваҡыттан бирле байрам саралары тап ошо көндә уҙғарыла.
Башҡортостан Мәғариф министрлығы мәғлүмәттәре буйынса, әлеге ваҡытта дөйөм белем биреү учреждениеларында 39 мең самаһы уҡытыусы эшләй.
Мәғариф министры Гөлназ Шафиҡова республика уҡытыусыларын һөнәри байрамдары менән ҡотланы. Ҡотлауҙа былай тиелә: «Бөгөн беҙ ғүмерҙәрен иң изге һөнәргә арнаған кешеләрҙе тәбрикләйбеҙ. Уҡытыусыға бер ҡасан да еңел булмаған. Тормош һеҙгә һәр саҡ юғары талаптар ҡуйҙы. Ләкин бөгөн улар күп тапҡырға артты. Беҙ ҡатмарлы үҙгәрештәр заманында йәшәйбеҙ: хәҙер элеккесә уҡытыу һәм уҡыу мөмкин түгел. Мәғариф системаһы яңыра, уның йөкмәткеһе үҙгәрә, яңы стандарттар индерелә. Әммә заманса компьютер класы ла, инновациялар ҙа педагогик һәләтте, оҫталыҡты алмаштырмай. Хөрмәтле коллегалар! Эшегеҙ, ихласлығығыҙ һәм түҙемлегегеҙ, һөнәрегеҙгә булған һөйөүегеҙ өсөн рәхмәт һеҙгә! Яңы ижади уңыштар, һәләтле һәм рәхмәтле уҡыусылар, ныҡлы һаулыҡ, ғаилә бәхете һәм именлек теләйем!».


text:
Владимир Путинға ярҙам итеү буйынса халыҡ штабы таратыласаҡ
Рәсәй Президентына кандидат Владимир Путинға ярҙам итеү буйынса халыҡ фронты таратыласаҡ. Был хаҡта «Башинформ» агентлығында үткән матбуғат конференцияһында Башҡортостандағы штаб етәксеһе Альберт Мифтахов хәбәр итте. Уның һүҙҙәренсә, беренсенән, был штабтың үҙ бурысын үтәп бөтөүенә бәйле, икенсенән, был йәмәғәт ойошмаһында кешеләр бушлай эшләне.
Альберт Мифтахов шулай уҡ Дәүләт Думаһына һайлауҙарҙан һуң һәм ил Президентын һайлау алдынан илдә үткән митингыларға ла комментарий бирҙе. Бындай акцияларҙа ҡатнашыусылар Владимир Путиндың отставкаһын талап итте, тип билдәләне ул.
— Әммә Путин уларға бер нисек тә бәйле түгел, — тине Альберт Мифтахов. – Ни өсөндөр берәү ҙә Медведевтың отставкаһын талап итмәне. Путин – партия исемлегенең лидеры ла түгел, Үҙәк һайлау комиссияһы рәйесе лә түгел. Ул үҙ эше менән шөғөлләнгән Рәсәй Хөкүмәте рәйесе булды.
— Беҙҙең әлеге оппоненттар, Рәсәйҙең дәүләт власын көсәйтеү яҡлы булмаған кешеләр, улар өсөн кемдең төп кәртә булып тороуын аңлайҙар. Был, әлбиттә, Путин, — тип иҫәпләй Альберт Мифтахов.


text:
Әҙәби марафонды республиканың көнбайыш райондарында ҡаршы алалар
ӨФӨ, 2015 йыл, 5 ноябрь. /«Башинформ» мәғлүмәт агентлығы, Әлим Фәйезов/.
Башҡортостанда әҙәби марафон республиканың көнбайыш төбәгендәге ҡала һәм райондарға күсте. 6 ноябрҙә уны Туймазы районы ҡабул итә. Сара ошо ерҙә тыуып үҫкән танылған драматург Әсғәт Мирзаһитовтың ҡәберенә сәскәләр һалыуҙан башлана.
Муниципалитет хакимиәтенән хәбәр итеүҙәренсә, артабан Биләмә-ара үҙәк китапханала «Туймазы районының әҙәби картаһы» һәм «Тыуған яҡ тауыштары» тип аталған йыйынтыҡтың исем туйы уҙа. Китапҡа Туймазы районының билдәле шағирҙары һәм яҙыусылары Тимер Арыҫлан, Әсғәт Мирзаһитов, Суфиян Сафуанов, Эдуард Солодовников, Муса Сиражи һәм Камил Йыһаншиндың әҫәрҙәре тупланған.
Китап уҡыусылар һәм марафонда ҡатнашыусылар шулай уҡ урындағы шағирҙарҙың ҡулъяҙмаларын тикшерәсәк.
Республика әҙәби марафонының икенсе өлөшө Туймазы дәүләт татар драма театрында дауам итә. Унда әҙәби-музыкаль кисә ойошторола һәм Октябрьский ҡалаһына әҙәби марафондың символы — Китапты тапшырыу тантанаһы була.


text:
“Туймазы быялаһы” асыҡ акционерҙар йәмғиәте – ышаныслы тәьмин итеүсе
“Туймазы быялаһы” асыҡ акционерҙар йәмғиәте – ышаныслы тәьмин итеүсе. Сифат менеджменты системаһын тикшереү һөҙөмтәләре буйынса предприятиеға ошо категория бирелде. Тикшереү “Фармстандарт–УфаВИТА” асыҡ акционерҙар йәмғиәте һорауы буйынса үткәрелде.
Уның һөҙөмтәләре буйынса ”Тәьмин итеүсенең договор (контракт) талаптарын үтәү һәләтлеге тураһында килешеү”гә ярашлы предприятиеға “А” ( ышаныслы тәьмин итеүсе) категорияһы бирелде. Предприятие, ИСО 9001-2008 халыҡ-ара стандарттарына һәм ҡулланыусының – “Фармстандарт –УфаВИТА” асыҡ акционерҙар йәмғиәтенең төп талаптарына яуап бирә, тип билдәләнде.


text:
Баш ҡалала иҫке йорттар урынына энергияны һаҡсыл файҙаланыусы йорттарҙан торған яңы кварталдар төҙөләсәк
XII Рәсәй энергетика форумы сиктәрендә Өфөлә ойошторолған ҙур махсус күргәҙмәләрҙә энергияны һаҡсыл файҙаланыу өлкәһендә өр-яңы эшләнмәләр тәҡдим ителде. Төбәктең һәм Рәсәйҙең ҙур предприятиеларынан тыш, быйыл форумда сит ил етештереүселәре лә әүҙем ҡатнашты. Стендарҙа йәмғеһе 130 предприятиеның изделие һәм технологиялары тәҡдим ителде.
Энергетика һәм электротехника өлкәләрендәге ҡаҙаныштар, яңы ҡорамалдар һәм технологиялар Өфөлә осраҡлы рәүештә тәҡдим ителмәне. Башҡортостандың баш ҡалаһында энергияны һаҡсыл файҙаланыу һәм яңы технологиялар ҡулланыу мәсьәләләренә айырыуса ҙур иғтибар бүленә. Өфөлә Торлаҡ-коммуналь хужалыҡты реформалаштырыуға булышлыҡ итеү фонды программаһы буйынса энергияны һаҡсыл файҙаланыусы йорт төҙөлдө.
Уның төҙөлөшөндә бинаны файҙаланғанда йылылыҡ юғалтыуҙы минимумға еткерергә мөмкинлек биргән материалдар һәм технологиялар файҙаланылды. Һәр фатирҙа температура режимын йорт хужалары үҙҙәре көйләй. Йорт бүлмәләре автоматик рәүештә яҡтыртыла, ут хужалар ингәндә генә ҡабына. Махсус вентиляция системаһы йыл әйләнәһенә йәшәү өсөн уңайлы шарттар булдырырға мөмкинлек бирә, бина энергияны һаҡсыл файҙаланыуҙың юғары класына тап килә.
«Аҡыллы» йортта авария хәлендәге торлаҡтан күсерелгән кешеләр өй туйланы.
— Был ысынында ла «аҡыллы» йорт, — тине 2012 йылдың июненә тиклем БР торлаҡ-коммуналь хужалыҡ министры урынбаҫары вазифаһын башҡарған Дамир Акамов. – Йортто беренсе йыл файҙаланыу осоронда йылыны һаҡсыл файҙаланыуҙан алынған аҡса 300 мең һум тәшкил итһә, һуңғы иҫәпләүҙәр буйынса, йылыны һаҡсыл тотоноу, башҡа йорттар менән сағыштырмаса – 51%, эҫе һыуҙы һаҡсыл тотоноу — 19%, электр энергияһын һаҡсыл файҙаланыу 8% тәшкил иткән.
Алдағы ваҡытта Өфөлә энергияны һаҡсыл файҙаланыусы йорттарҙан торған бер нисә квартал төҙөләсәк.
— Бындай уңайлы биҫтәләр Шанхай хеҙмәттәшлек ойошмаһы һәм БРИКС илдәре саммиттары барышында тәҡдим ителәсәк, — тип билдәләне Өфө хакимиәте башлығы Ирек Ялалов. – Баш ҡалалағы иҫке йорттар урынына тап ошондай заманса йорттар төҙөләсәк.
Ҡала властары энергияны һаҡсыл файҙаланыу буйынса проекттарҙы сит илдәр менән берлектә тормошҡа ашыра. Шулай итеп, әлеге ваҡытта Өфөлә Данияның «Данфосс» яуаплылығы сикләнгән йәмғиәте продукцияһын һәм технологияларын ҡулланып, энергияны һаҡсыл файҙаланыусы күп фатирлы торлаҡ йорттарҙан торған квартал проектлана.


text:
Флорида
Флорида (ингл. Florida) — АҠШ штаты. Штаттың тәртип номеры — 22. 1845 йылдың 3 мартында төҙөлгән. Элек территория Флорида исеме менән йөрөгән. Алабама һәм Джорджия штаттар менән сиктәш. Штаттың ҡушаматы — Ҡояшлы штат.
2011 йылғы мәғлүмәт буйынса Флорида штатында ▲19 057 542 кеше йәшәй, халыҡ тығыҙлығы бер квадрат км-ға 111,9 кеше. АҠШ штаттары араһында халыҡ һаны буйынса урыны — 4 Калифорния, Техас һәм Нью-Йорк штаттарынан һуң.
Майҙаны 170 304 кв.км, шуның 17,9 % һыу майҙаны.
Эре ҡалалар – Джэксонвилл (иң эре), Майами, Тампа, Орландо.
Йөкмәткеһе
Тарих[үҙгәртергә | вики-тексты үҙгәртергә]
Испан Флоридаһы[үҙгәртергә | вики-тексты үҙгәртергә]
Америкаға европалар килеү алдынан Флоридала тимукуа ( XVIII быуатта юҡҡа сыҡтылар), калуса һәм семинолы халыҡтары йәшәне . Испан конкистадоры Хуан Понсе де Леон, ярымутрауға 1513 йылда килеп, Флориданы испан короллеге ерҙәренә ҡушты һәм уға исп. la tierra florida («сәскә атҡан ер») исемен бирҙе. 1564 йылда ярымутрауҙа беренсе ҡала - Сан-Августин (хәҙерге ваҡытта Сент-Огастин) һалына. 1763 йылдағы Париж тыныслык килешеүе буйынса Британия Флориданы Гаванаға алмаштырҙы.
Ләкин АҠШ Азатлыҡ һуғышынан һуң Флориданы Испанияға ҡайтарҙы.
1819 йылда Испания Флориданы АҠШ-ҡа һатты. 1845 йылда Флорида илдең 27 штаты тип булды.
Климат[үҙгәртергә | вики-тексты үҙгәртергә]
Иҡтисад[үҙгәртергә | вики-тексты үҙгәртергә]
Штаттын эске тулайым продукты $776,3 млрд. — илде 4-се күрһәткес. (август 2011 г.) Ошо Эске тулайым продукт Австралия Эске тулайым продукттына оҡшаш.
Флоридала цитрус емештәр үҫтерәләр(күбеһе апельсиндар, грейпфруттар).


text:
Башҡортостан юлдаш телеканалы Континенталь хоккей лигаһы уйындарын күрһәтеү буйынса иң яҡшыларҙың береһе тип танылды
ӨФӨ, 2015 йыл, 27 февраль. /«Башинформ» мәғлүмәт агентлығы, Дмитрий Слезин/.
Башҡортостан юлдаш телеканалы Континенталь хоккей лигаһы уйындарын күрһәтеүсе каналдар араһында иң яҡшыларҙың береһе тип танылды. «Евроспорт» порталында телекомпаниялар тураһында ентекле мәғлүмәт бирелгән. Өфөнән тыш, Санкт-Петербург, Омск, Рига, Магнитогорск, Загреб, Хельсинки һәм Сочи ҡалалары алдынғыларҙан һанала.
Өфөлә трансляция «Спортивное вещание» автономлы коммерцияға ҡарамаған ойошмаһының ҡорамалдары ярҙамында тормошҡа ашырыла. 2014 йылдағы Олимпиаданан һуң заманса техника төбәктәргә таратылды, шуларҙың береһе Башҡортостанға эләкте.
«Салауат Юлаев» уйындарын тура эфирҙа һәм сифатлы итеп күрһәтеү Башҡортостандың баш ҡалаһының өҫтөнлөктәре булып тора. Әйткәндәй, Өфөлә йәштәр донъя чемпионаты ваҡытында бөтә уйындарҙы ла тура эфирҙа ҡарарға мөмкин булды.


text:
Мәскәүҙә Башҡортостан Республикаһы менән Ҙур театр араһындағы килешеүгә ҡул ҡуйылдыФото: Андрей Старостин
Мәскәүҙә Башҡортостан Республикаһы менән Ҙур театр араһындағы килешеүгә ҡул ҡуйылды
Мәскәүҙә Башҡортостан Республикаһы менән Ҙур театр араһындағы килешеүгә ҡул ҡуйылдыФото: Андрей Старостин
Бөгөн Мәскәүҙә асылған Башҡортостан Республикаһы көндәре сиктәрендә Башҡортостан Президенты Рөстәм Хәмитов Рәсәй Ҙур театры генераль директоры Таһир Иҡсанов менән осрашты. Уның һөҙөмтәһендә Башкортостан Республикаһы менән «Рәсәйҙең Дәүләт академия Ҙур театры» федераль дәүләт бюджет учреждениеһы араһында хеҙмәттәшлек итеү тураһындағы килешеүгә ҡул ҡуйылды. Документҡа Рөстәм Хәмитов менән Таһир Иҡсанов ҡултамғаһын ҡуйҙы.
Килешеүгә ҡул ҡуйыу тантанаһы алдынан Таһир Ғәҙелйән улы республика Президенты Рөстәм Хәмитов менән уның хәләл ефете өсөн театр менән танышыу экскурсияһын ойошторҙо, театр музейын күрһәтте, Ҙур театрҙың тарихы, уның реконструкцияһы, бөгөнгө торошо, яңы спектаклдәр тураһында һөйләне.


text:
Туймазыла «Дуҫлыҡ бейеүҙәре» балалар халыҡ хореографияһы фестивале еңеүселәре билдәләнде
ӨФӨ, 2015 йыл, 30 март. /«Башинформ» мәғлүмәт агентлығы, Ләйлә Аралбаева/.
Туймазы ҡалаһында «Дуҫлыҡ бейеүҙәре» V асыҡ республика балалар халыҡ хореографияһы фестивале үтте.
Гран-приҙы кесе йәштәгеләр төркөмөндә (9 йәштән 12 йәшкә тиклем) — Ҡырмыҫҡалынан «Далан» халыҡ бейеүҙәре, өлкән балалар коллективы буйынса (12-нән 16-ға тиклем) Туймазынан «Сәфәр» өлгөлө хореография ансамбле яуланы.
Беренсе урынды — Силәбе өлкәһенең Озерск ҡалаһынан «Шишмәкәй» ансамбле, икенсе урынды Дүртөйлөнән «Аҡ димгел», Туймазынан «Сәфәр», Мәләүездән «Көнгәк» һәм Борай районынан «Дуҫлыҡ» ансамблдәре алды. Өсөнсө урынға Силәбенән «Ҡарлуғас», Бәләбәйҙән «Хәрәкәт», Бүздәк районынан «Өмөт» һәм Краснокама районынан «Фантазия» бейеү ансамблдәре лайыҡ булды.
Бейеү байрамына Башҡортостандан (Өфө, Туймазы, Яңауыл ҡалалары, Борай, Благовар, Шаран, Яңауыл, Миәкә, Мәләүез, Балтас, Бүздәк, Ҡырмыҫҡалы, Әлшәй, Шишмә райондары), шулай уҡ Силәбе өлкәһенән, Пермь крайынан һәм Удмурт Республикаһынан, Татарстандан балалар бейеү коллективтары килде. Барлығы 37 коллектив, меңгә яҡын кеше ҡатнашты. Һәр коллектив өсәр номер тәҡдим итте.
Жюри составында Рәсәйҙең атҡаҙанған мәҙәниәт хеҙмәткәре, жюри рәйесе Елена Щеголева (Мәскәү ҡалаһы), Рәсәйҙең атҡаҙанған, Башҡортостандың халыҡ артисы Рим Әбделмәнов, Башҡортостандың атҡаҙанған артисы Рәмизә Мөхәмәтшина эшләне.
«Дуҫлыҡ бейеүҙәре» фестивале 2007 йылдан уҙғарыла. Ошо ваҡыт эсендә ул халыҡтың бейеү сәнғәтен үҙ итеүселәр өсөн ысын байрамға әүерелде. Фестивалдә ҡатнашыу күп йәш башҡарыусылар өсөн үҙеңде күрһәтеү мөмкинлеге генә булып ҡалмай, ә артабанғы һөнәри үҫешкә этәргес бирә, тип хәбәр иттеләр Республика халыҡ ижады үҙәгенән.


text:
Баш ҡалала V «Урал-Алтай: быуаттар аша – киләсәккә» Бөтә Рәсәй ғилми конференцияһы асылды
21 июндә Өфөлә V «Урал-Алтай: быуаттар аша – киләсәккә» Бөтә Рәсәй ғилми конференцияһы асылды, ул Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институтына 80 йыл тулыуға арнала. Сараны ойоштороусылар булып Рәсәй Фәндәр академияһы, Рәсәй гуманитар ғилми фонды, Рәсәй Фәндәр академияһының Өфө ғилми үҙәге, Башҡортостан Республикаһының Фәндәр академияһы, Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты сығыш яһай.
Конференцияла ҡатнашыусылар донъя цивилизацияһы, халыҡтарҙың матди һәм рухи мәҙәниәте, Урал-Алтай төбәгенең әҙәбиәте һәм фольклоры үҫеше контексында Урал-Алтай төбәге халыҡтарының тел һәм тарих проблемаларын, шулай уҡ төбәктәге хәҙерге заман этносәйәси хәлде, этномәҙәни һәм этнотел процестарын тикшерә.
Ғилми форум сиктәрендә өс симпозиум үтәсәк: «Башҡортостан Республикаһында гуманитар фәндәр: ҡаҙаныштар һәм перспективалар», «Ҡол Ғәлиҙең «Йософ Ҡиссаһы»на 800 йыл» һәм «Урал-Алтай халыҡтары мифологияһы һәм эпосы».
"Урал-Алтай: быуаттар аша – киләсәккә" беренсе Бөтә Рәсәй ғилми конференцияһы 2003 йылда Горно-Алтайскиҙа үтте, ҡалғандары, йола буйынса, Өфөлә үткәрелә. Рәсәй һәм шулай уҡ сит ил төркиәтселәре араһында был сара ҙур ҡыҙыҡһыныу уята. Конференцияла Рәсәй Федерацияһы субъекттарынан, яҡын һәм алыҫ сит илдәрҙән ғалимдар ҡатнаша.
Конференция сиктәрендә бөгөн М.Ғафури исемендәге Башҡорт дәүләт академия драма театрында Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институтына 80 йыл тулыуға арналған тантаналы йыйылыш үтә.


text:
«Двигателдәр-2012» күргәҙмәһендә Өфө моторҙар эшләү берекмәһендә сығарылған авиадвигатель тәҡдим ителде
«Берләштерелгән двигателдәр эшләү корпорацияһы» идара компанияһы» асыҡ акционерҙар йәмғиәте экспозиция сиктәрендә Мәскәүҙә үткән «Двигателдәр-2012» халыҡ-ара күргәҙмәһендә «Өфө моторҙар эшләү производство берекмәһе» асыҡ акционерҙар йәмғиәте менән сығарылған АЛ-31ФП двигателенең тулы үлсәмдәге макетын тәҡдим итте.
Әле ӨМЭПБ АЛ-31ФП двигателен эшләгән һәм ремонтлаған илдәге берҙән-бер предприятие иҫәпләнә. Изделие туранан-тура һәм Су-30 самолеттары составында Һиндостанға, Малайзияға һәм Алжирға экспортҡа оҙатыла, тип хәбәр иттеләр берекмәнең корпоратив коммуникациялар идаралығында.
Әлеге ваҡытта «Өфө моторҙар эшләү производство берекмәһе» асыҡ акционерҙар йәмғиәте Һиндостандың HAL корпорацияһы менән берлектә Корапут ҡалаһында АЛ-31ФП двигателдәренең лицензиялы производствоһын ойоштороу менән шөғөлләнә.
Белешмә өсөн: АЛ-31ФП – идара ителеүсе тартыу көсө булған боролмалы реактив сопло менән йыһазландырылған ике контурлы турбореактив двигатель. Был ҡулайлама истребителдәрҙең бәләкәй тиҙлектә етеҙ маневрҙар яһай алыуын һәм бындай самолеттарҙың башҡа төрлө уникаль сифаттарын тәьмин итә.


text:
Башҡортостан Президенты Хакимиәте Өфө районында күсмә ҡабул итеү ойошторҙо
Башҡортостан Президенты Хакимиәте Өфө районының Дмитриевка ауылында граждандарҙы күсмә ҡабул итеүҙе үткәрҙе. Ике сәғәт эсендә белгестәргә бөтәһе 40-тан ашыу кеше мөрәжәғәт итте. Бөтәһе лә Башҡортостан Президенты Хакимиәте Етәксеһе урынбаҫары Рәмил Дилмөхәмәтов етәкселегендәге бер төркөм министрлыҡ һәм ведомство белгестәренән грамоталы консультация һәм ярҙам алды.
— Өфө районы буйынса мәсьәләләр бар, сөнки ул Башҡортостандың баш ҡалаһы биҫтәһе. Төҙөкләндереү, инженер коммуникацияларын төҙөү, ер бүлеү өлөшөндә хәлдәр ябайҙан түгел. Шуның өсөн халыҡтың үҙенән ысын хәлде белеү өсөн махсус күсмә ҡабул итеүҙе ойошторорға булдыҡ, — тип аңлатты БР Президенты Хакимиәте Етәксеһе урынбаҫары.
Халыҡ өсөн уртаҡ мәсьәләне – балалар баҡсаһына сиратты мәктәпкәсә учреждение мөдире ишеттерҙе. Әлеге ваҡытта 700-ләп ғаилә балаларын балалар баҡсаһына урынлаштырырға тырыша.
Рәмил Дилмөхәмәтов урындағы властың был мәсьәләне хәл итеү өсөн күргән саралары менән ҡыҙыҡһынды. Балалар баҡсаһы өсөн ауыл биләмәһендә урын барлығы асыҡланды, хәҙер ауыл биләмәһе балалар баҡсаһы төҙөлөшөн Республика адреслы инвестиция программаһын индерергә маташа.
Президент Хакимиәте Етәксеһе урынбаҫары ер бүлеүҙе тамамларға, типовой проект һайларға ҡушты, ә төҙөлөштө финанслау мәсьәләһен хәл итеүҙе үҙ контроленә алды. Шул уҡ ваҡытта, ағымдағы ремонт мәсьәләләрен хәл итеүгә урындағы депутаттарҙы ла әүҙем йәлеп итергә, муниципалитеттың маҡсатлы социаль программалар фондын ойошторорға кәрәклеге билдәләнде.
Уртаҡ проблема булып ауылда поликлиника төҙөлөшө ҡала. Әлеге ваҡытта ике ҡатлы бинаның ҡыйығы ябылған, әммә эштәр тағы ла туҡтаған.
Рәмил Дилмөхәмәтов, төбәк властары төҙөлөштө тамамларға әҙер, тип билдәләне. Төҙөлөп бөтмәгән бинаны рәсмиләштергәндән һәм уны ауыл биләмәһе балансына күсергәндән һуң, социаль объект төҙөлөшө тамамланасаҡ.
Ҡабул итеү барышында бер нисә тапҡыр тәбиғәт экологияһының насарайыуына, межалау, льготалы граждандар категорияһына ер биреү мәсьәләләре ҡуҙғатылды. Белгестәр һәр айырым осраҡта хәлде асыҡланы.
— Башҡортостан Президенты ҡушыуы буйынса республиканың ауыл биләмәләрендә күсмә ҡабул итеүҙәр ойошторабыҙ. Өҫтәүенә кешеләрҙең проблемаларын бөтә йүнәлеш буйынса тотош бер төркөм белгестәр хәл итә. Дмитриевкаға Торлаҡ-коммуналь хужалыҡ министрлығы, Хеҙмәт һәм халыҡты социаль яҡлау министрлығы, Юл хужалығы һәм транспорт буйынса дәүләт комитеты вәкилдәре килде, — тине, ҡабул итеүҙең йомғаҡтарына комментирий биреп, Рәмил Дилмөхәмәтов. — Был объектив яуап биреү, мәсьәләне аныҡ хәл итеү өсөн эшләнә. Мөрәжәғәттәр шулай уҡ Президент Хакимиәтенә килә, әммә граждандар менән осрашыу ваҡытында хәлде юлға һалыу өсөн күберәк нәмәләр эшләнә. Шуға күрә күсмә ҡабул итеүҙәр беҙгә лә, республика халҡына ла файҙалы.


text:
Өфөлә «Урал моңо» халыҡ-ара конкурс-фестиваленең һайлап алыу этабына әҙерлек бара
ӨФӨ, 2016 йыл, 24 февраль. /«Башинформ» мәғлүмәт агентлығы, Ләйлә Аралбаева/.
12 мартта Өфөлә «Урал моңо» төрки йәштәрҙең халыҡ-ара конкурс-фестиваленең һайлап алыу туры уҙа. Унда Башҡортостан башҡарыусылары ғына ҡатнаша. Финал «Евразия йөрәге» халыҡ-ара сәнғәт фестивале сиктәрендә 26-28 майға билдәләнгән.
Конкурста ҡатнашырға теләүселәр 11 мартҡа тиклем ойоштороу комитетына ғариза бирергә, шулай уҡ видеоклип, туған телдәге ике әҫәрҙең фонограммаһын һәм алдан һайлап алыу өсөн башҡарасаҡ телдә йырҙар тексын тапшырырға тейеш. Милли кейемдең булыуы мотлаҡ. Ғаризалар Өфө ҡалаһы, З.Биишева урамы, 17/2 адресы буйынса ҡабул ителә. Телефон/факс: (347) 289-62-00. Электрон почта: gukrcnt@mail.ru. Положениены һәм ҡатнашыу өсөн ғаризаны бында күсереп алырға мөмкин.
«Урал моңо» конкурсы тәүге тапҡыр 1991 йылда башҡорт йәштәренең республика конкурс-фестивале булараҡ үткәрелә. 1995 йылда бәйге халыҡ-ара (шул уҡ йылда Ҡабарҙа-Балҡар Республикаһынан «Алмасты» төркөмө Гран-приға лайыҡ була ) статусын ала һәм төрки йәштәрҙең халыҡ-ара музыкаль ижад конкурс-фестиваленә әүерелә. Конкурс-фестивалдең төп маҡсаты — төрки йәштәрҙең заманса милли музыкаль ижадын пропагандалау, төрки халыҡтарҙың милли ғөрөф-ғәҙәттәрен һәм мәҙәниәтен һаҡлап ҡалыу, төрки халыҡтары араһында мәҙәни милләт-ара бәйләнештәрҙе үҫтереү, йәш башҡарыусыларҙың ижади мөмкинлектәрен тормошҡа ашырыу, йәштәрҙең ялын ойоштороу.


text:
Буласаҡ чемпион-паралимпиясылар әҙерләү үҙәге төҙөргә ниәтләйҙәр
Кисә РФ спорт, туризм һәм йәштәр сәйәсәте министры Виталий Мутко менән БР Хөкүмәте Премьер-министры Раил Сарбаев спорт резервын әҙерләү һәм Башҡортостанда спорттың төп төрҙәрен үҫтереү перспективаларын тикшерҙе.
— Республикала спорттың 16 төп төрө үҫтерелә, — тип билдәләне Раил Сарбаев. — Матди-техник базаны үҫтереү Рәсәйҙе халыҡ-ара спорт аренаһында лайыҡлы күрһәтергә һәләтле спортсылар әҙерләү мөмкинлеген бирәсәк.
Осрашыуҙа шулай уҡ Өфөлә спорттың паралимпия төрҙәренә йүнәлтелгән үҙәк төҙөү мәсьәләһе тикшерелде. Спортсыларыбыҙҙың уңыштары юғары әҙерлек кимәлен раҫлай — Паралимпия уйындарының өс көнө йомғаҡтары буйынса Башҡортостан спортсылары Рәсәй йыйылма командаһы яулаған биш алтын миҙалдың дүртеһен алған.


text:
Фото:
Сәсеү кампанияһына ауыл халҡы яғыулыҡ-майлау материалдары менән тәьмин ителәсәк
Фото:
Сәсеү кампанияһының уңышы күп осраҡта ауыл хужалығы етештереүселәренең яғыулыҡ-майлау материалдары менән етәрлек күләмдә тәьмин ителешенән тора. Бөгөнгө көндә республика аграрийҙары сәсеү эштәренә яғыулыҡ-майлау материлдары менән 44 процентҡа тәьмин ителгән. Республика бюджетынан яғыулыҡ-майлау материалдары һатып алыуға субсидияға йәнә 400 миллион һум аҡса бүленгән. Был средстволар аграрийҙарға ҡорос аттарҙы тейешле яғыулыҡ менән тулыһынса тәьмин итергә мөмкинлек бирәсәк.
Әлеге мәлдә техниканы сәсеү эштәренә әҙерләү тамамлана. Республиканың Дәүләт технадзоры белгестәре инженер хеҙмәттәре менән берлектә трактор һәм тағылма инвентарға техник тикшереү үткәрә.


text: Республиканың тәбиғәт менән файҙаланыу, урман ресурстары һәм тирә яҡ мөхит министрлығы бөгөн урман фондында былтырғы дауыл эҙемтәләрен бөтөрөү мәсьәләһенә арналған кәңәшмә үткәрҙе. Тәүге дауыл республика биләмәләрендә уҙған йылдың беренсе июнендә теркәлгәйне. Айырыуса, Бөрө, Благовещен, Дүртөйлө, Илеш, Иглин, Ғафури райондарының урман фонды ҙур ҡаза күрҙе, меңәр гектарҙа ағас йығылды. Дауыл эҙемтәләрен бөтөрөү буйынса республикала махсус штаб төҙөлгәйне. Бөгөн уның ағзалары башҡарылған эш һөҙөмтәләре менән таныштырҙы. Ултырыш ябыҡ ишектәр артында үтте.


text:
2012 йылда Башҡортостанда инвестициялар күләме 230 млрд һумға етеүе ихтимал
2012 йылда төп капиталға инвестициялар күләме Башҡортостанда 2011-ҙәге 185 миллиард урынына 230 миллиард һумға етеүе бар. Төбәктә инвестицион әүҙемлектең артыуы тураһында йома, 6 июлдә, республика Президенты Рөстәм Хәмитов белдерҙе.
— Республиканың Иҡтисади үҫеш министрлығы күҙаллауҙарына ярашлы, быйылғы йыл йомғаҡтары буйынса төп капиталға инвестициялар күләме 230 миллиард һум самаһын тәшкил итәсәк. Былтыр был сумма 185 миллиардҡа еткәйне. Йәғни төп капиталға инвестициялар күләменең ярайһы ныҡ артыуы ихтимал, — тине ул өҫтөнлөклө инвестпроекттарҙы тикшереү һәм уларға ярҙам итеү буйынса хөкүмәт комиссияһы ултырышында.
Рөстәм Хәмитов һүҙҙәренсә, был күрһәткестәргә башлыса инвесторҙарға преференцияларҙы киңәйтеү арҡаһында өлгәшелгән. Мәҫәлән, ағымдағы йыл башынан инвесторҙарға табышҡа һалым буйынса ташламалар ҡаралған закондар көсөнә ингән — бер йылдан биш йылға тиклемге араға һалым ставкаһы 13,5 процентҡа ҡәҙәр кәметелгән. Инвесторҙарға һалым йөкләмәһен кәметеү тураһында закон ҡабул ителгән: хәҙер икенән алып биш миллиард һумға тиклемге суммаға баһаланыусы проект авторҙары биш йылға тиклем мөлкәткә һалымдан азат ителеүгә иҫәп тота ала, ә биш миллиард һумдан ашыу аҡса һалған инвесторҙар ун йыл һалым түләмәйәсәк.
— Ташламалар ярайһы ҙур, әммә әле һаман инвесторҙарҙың күбеһе, үкенескә күрә, уларҙың барлығын белмәй, — тип билдәләне БР Президенты. — Шуға күрә республикала эре бизнесҡа бирелеүсе яңы гарантиялар тураһындағы мәғлүмәтте потенциаль инвесторҙарҙың тағы ла ҙурыраҡ даирәһенә еткерергә кәрәк.
Әлеге ваҡытта төбәктең инвестицион портфеленә 34 меңләп яңы эш урыны булдырыу мөмкинлеге бирәсәк 400 миллиард һум самаһы дөйөм капитал һалыуҙар күләме менән 60-тан ашыу өҫтөнлөклө проект инә. Әлеге ултырыш сиктәрендә Башҡортостан Президенты республика өсөн өҫтөнлөклө инвестпроекттар реестрына индереү тураһында тағы ике сертификат тапшырҙы: малсылыҡ өлкәһендә ҙур инвестпроекттарҙы тормошҡа ашырыуға ике таныҡлыҡ та «Разгуляй» компаниялар төркөмөнә эләкте.
Ултырыш һуңында БР Хөкүмәте, БР Дәүләт Йыйылышы, республиканың Сауҙа-сәнәғәт палатаһы, һалым һәм монополияға ҡаршы хеҙмәт вәкилдәре, БР Милли банкы, Республиканы үҫтереү корпорацияһы, Төбәк фонды хеҙмәткәрҙәренән торған комиссия өҫтөнлөклө инвестпроекттар исемлегенә инеүгә дәғүә иткән авторҙарҙың яңы инвестпроекттар тураһындағы докладын тыңланы.


text:
Аҡбур
Акбу́р — аҡ төҫтәге йомшаҡ таш[1]; төҙөлөш һәм буяу материалы[2]; ниндәйҙер әйберҙе, яҫылыҡ өҫтөн аҡлау, ағартыу йәки синыф таҡтаһында яҙыу, һыҙыу, һүрәт төшөрөү өсөн ҡулланыла[3]; химия, резина, ҡағыҙ һ.б. сәнәғәт өлкәләрендә ҡулланылыусы йомшаҡ таш[4].
Еңелсә цементланган ултырма, тау тоҡомо, ваҡ кальцит бөртөктәренән, карбонат һыу үҫемлектәре - кокколитофоридлар һәм фораминифералар тышсаһыннан, һирәк кенә кремний, пирит һәм фосфорит конкрецияләренан ғибәрәт. Төҫө аҡ йәки һарғылт. Ҡатылығы 1-ҙән кәмерәк. Тығыҙлыгы 2690-2720 кг/м3, күҙәнәклелеге 44-50%. Характерлы билдәләре - йомшаҡлығы, һынған урындың ҡытыршы, балсыҡлы булыуы. Акбур йылы диңгеҙләрнең 30 -ҙан алып 500 метрға тиклем тирәнлектә ултырма тәшкил иткән ярым ҡаты ләмдәре рәүешендә була. Саф төрө акбур системаһының юғары ҡатламдарында йышыраҡ осорай. Акбур ултырмаларының иң ҙур полосасы Европала таралған, иң ҡалын урыны Харьков ҡалаһы районында 600 м тәшкил итә.
Ссылки[үҙгәртергә | вики-тексты үҙгәртергә]
- Мел // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З.Г.Ураксина, 2005)
- ↑ Русско-башкирский словарь архитектурных терминов (З.Г.Ураксин, З.А.Сиразитдинов, 2004)
- ↑ Русско-башкирский словарь по изобразительному искусству (Р.Р.Фатихов)
- ↑ Русско-башкирский словарь химических терминов (Л.Мигранова)
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)


text:
Өфөлә Симфония төнөндә ҡатнашасаҡ сит ил музыканттарының исеме билдәле булды
ӨФӨ, 2016 йыл, 5 май. /«Башинформ» мәғлүмәт агентлығы, Ләйлә Аралбаева/.
Өфө амфитеатрында үтәсәк Симфония төнөндә республиканан ғына түгел, сит илдәрҙән дә музыканттар ҡатнаша. Башҡортостан Мәҙәниәт министрлығының матбуғат хеҙмәтендә хәбәр итеүҙәренсә, улар Ҡытай Халыҡ Республикаһы вәкилдәре — скрипкасы Чижиан Кайминь һәм вокалист-тенор Лу Яо.
«Башинформ» агентлығы хәбәр иткәнсә, тәүге бүлектә тыңлаусыларҙы кларнетсылар Артур Нәзиуллин һәм Руслан Вәлиев, флейтасылар Инна Фоменко һәм Андрей Позяк, виолончелдә уйнаусылар Рөстәм Хәмиҙуллин һәм Аяз Нухов, скрипкасы Александр Маломожнов, арфасы Гөлназ Абдуллина, йырсылар Руслан Сәйфетдинов, Гөлнара Вәлиева, Любовь Буторина, Артур Ҡәйепҡолов үҙҙәренең сығыштары менән шатландырасаҡ. Кис буйына сәхнәлә Йәштәр симфоник оркестры уйнаясаҡ. Дирижеры — Линар Дәүләтбаев.
Икенсе бүлектә Өфө дәүләт сәнғәт институты студенттары һәм уны тамамлаусыларҙың популяр музыкаль коллективтары — «Балалайка-бэнд» инструменталь ансамбле һәм «Премьер» вокаль төркөмө сығыш яһай. Халыҡ музыкаһы, кинофильмдарҙан һәм һуғыш йылдары йырҙары яңғыраясаҡ. Солистка — Алена Завьялова. Концерттың өсөнсө бүлеге — Йәштәр симфоник оркестрының арт-проекты. Уны «Splash» барабан шоуы һәм «Ятаған» этно-төркөмө менән берлектә композитор Шәүрә Сәғитова һәм дирижер Линар Дәүләтбаев ижад иткән.
Быйыл концерт программаһына композиторҙар Сергей Прокофьевтың тыуыуына — 125 һәм Заһир Исмәғилевтың тыуыуына 100 йыл тулыу айҡанлы уларҙың әҫәрҙәре, шулай уҡ Рәсәй киноһы йылы уңайынан кинофильмдарҙан музыка ингән. Концерт Петр Чайковскийҙың Славян маршы һәм байрам фейерверкы менән тамамлана.
Симфония төнө 25 майҙа Өфө амфитеатрында уҙа. Быйыл асыҡ һауалағы концерт «Евразия йөрәге» — «Heart of Eurasia» халыҡ-ара сәнғәт фестивале сиктәрендә ойошторола. Проект Рәсәйҙең, Башҡортостандың Мәҙәниәт министрлыҡтары ярҙамында тормошҡа ашырыла.


text:
Фото:
Йәш журналистар өсөн конкурс иғлан ителде
Фото:
Вагит Алекперовтың «Беҙҙең киләсәк» төбәк социаль программалар фонды «Социаль эшҡыуарлыҡ тураһында иң яҡшы мәҡәлә» йәш журналистар эштәре конкурсы башланыуы хаҡында иғлан итте. «Беҙҙең киләсәк» — Рәсәйҙә социаль эшҡыуарлыҡты үҫтереүсе тәүге Фонд.
Конкурс Рәсәйҙә социаль эшҡыуарлыҡты үҫтереү темаһына журналистар берләшмәһенең иғтибарын йәлеп итеү өсөн һәләтле йәш журналистарҙы эҙләп табыуға һәм ярҙам итеүгә йүнәлеш тота. Конкурс йомғаҡтары буйынса социаль эшҡыуарлыҡ тураһында иң яҡшы мәҡәлә иғлан ителәсәк. Автор-еңеүсе төп приз – НОУТБУК аласаҡ!
Конкурста ҡатнашыусы булыу өсөн article@nbfund.ru электрон адресы буйынса рус телендә тематик мәҡәлә, авторҙың ҡыҫҡаса биографияһын (фамилияһы, исеме, атаһының исеме), белеме, киң мәғлүмәт сараһында эш тәжрибәһе тураһында мәғлүмәттәр, баҫманың баш мөхәррире рекомендацияһын, бәйләнеш мәғлүмәтен: телефон, адрес, e-mail, һәм Рәсәй паспортының беренсе бите күсермәһен ебәрергә кәрәк.
Конкурста Рәсәй Федерацияһында йәшәүсе, 35 йәше тулмаған, юғары йәки тулы булмаған юғары белемле, кәмендә бер йыл теркәлгән киң мәғлүмәт сараһында эшләүсе һәр граждан ҡатнаша ала.


text:
Үҙебеҙ эшләгән колбаса
Кибеттәге колбаса тәмле лә, тик сифаты ышандырырлыҡ түгел шул... Ә ниңә аптырап торорға? Иттең мул сағы, һуғым мәле – талымланыу осоро. Колбасаны үҙебеҙ ҙә эшләй алабыҙ бит! Лиана ҠОРМАНОВА бөгөн беҙҙе нәҙек колбаса (сосиска) эшләргә өйрәтмәксе.
Шулай итеп, нәҙек колбаса бешереп ҡарайыҡ.
500-600 грамм тауыҡтың аҡ ите, 100 миллилитр һөт, 1 йомортҡа, 30 грамм аҡ май, 1-2 баш һуған, тәменсә тоҙ, борос, төрөргә аҙыҡ-түлек өсөн пленка кәрәк була.
Тауыҡ итен һуған менән бергә ит турағыстан үткәрәбеҙ (ваҡ тишекле рәшәткәһен ҡуябыҙ). Йомортҡа һытабыҙ, һөт, аҡ май ҡушабыҙ. Тоҙ, борос һалабыҙ ҙа яҡшылап болғатабыҙ. Шунан блендер ярҙамында иҙмә хәленә еткерәбеҙ.
Аҙыҡ-түлек пленкаһын йәйеп ҡуябыҙ ҙа ситенә ике ҡалаҡ итле ҡатнашманы һалабыҙ. Артабан уны тығыҙлап, бер нисә ҡат ныҡлап урайбыҙ, пленканы ҡырҡабыҙ. Ике яғынан пленканы кәнфит кеүек төрәбеҙ, ситтәрен бәйләйбеҙ (еп менән бәйләргә лә мөмкин).
Сосисканы ҡайнап торған һыуға һалып, 20 минут самаһы бешерәбеҙ. Ул һутлы, тәмле генә була. Теләгәндәр тағы ла табала ҡыҙҙырып төҫ бирә ала.
Үҙебеҙ эшләгән колбаса
«Ҡайһы бер балалар итте ашап бармай. Сосисканы бөтәһе лә тиерлек ярата. Бына шуға ла уны үҙем әҙерләп ҡарарға булдым. Бәләкәстәрем һорап ашаны. Хәҙер уны йыш ҡына бешерәм. Күберәк эшләп, туңдырып ҡуйһаң да уңайлы», – ти Лиана.
Натрий глутаматы кеүек тәм көсәйткес, тағы ла бихисап шикле нәмәләр ҡушмайынса ғына, бына тигән тәмле ризыҡтар әҙерләп була.
Колбаса ғәҙәттә иттән, эс майынан, тоҙ-боростан тора. Тәмләткестәрҙең күңелегеҙгә ятҡанын ҡулланырға мөмкин. Ҡара һәм ҡыҙыл борос, тмин, кардамон һәр төрлө иткә лә бара. Итте ваҡ киҫәктәргә ҡырҡырға, ит турағыстан үткәрергә, блендер менән иҙергә мөмкин. Артабан тәмләткестәр ҡушылған итте 5-6 сәғәткә ҡуйып торһаң, колбаса тағы ла тәмлерәк буласаҡ. Ҡайһы бер рецептар буйынса, һуңынан был эслеккә һөт, йомортҡа, крахмал ҡушалар. Улар ҡуйыртыу һәм йомшартыу сифатына эйә.
Ғәҙәттә колбаса эслеген малдың эсәгенә тултырып эшләйҙәр. Уның тышын әрсеп тормайҙар. Хәҙерге заманда коллагендан, полиамидтан, целлюлозанан етештерелгән яһалма тышлыҡтар ҙа күп сығарыла. Өй шарттарында шулай уҡ фольга, аҙыҡ-түлек өсөн эҫегә сыҙамлы махсус пленка менән дә файҙаланалар.
Эсәккә эслекте тултырыу мәшәҡәтлерәк. Ит турағысығыҙҙың колбаса эшләү өсөн махсус ҡулайламаһы (насадка) булһа, бөтөнләй ауырлығы юҡ. Кондитер шприцын ҡулланырға ла мөмкин. Пластик шешәнең моронон ҡырҡып алып, киң яғы менән ит турағысҡа (бысағын, рәшәткәһен алып) беркетергә була. Тар яғына иһә эсәкте кейҙереп, бәйләп ҡуйырға ғына ҡала.
Эслекте тығыҙ итеп тултырмайҙар. Тағы ла: һауа инеп ҡалһа, уны энә менән тишеп сығаралар. Бешерергә ҡуйғанда ла колбасаны бер нисә урындан тишергә кәрәк.
Колбасаны ҡайнап торған һыуға һалалар ҙа һүрән утта ярты сәғәт самаһы бешерәләр. Һыуға ла йәшелсәләр, тәмләткестәр ҡушалар, ул сағында колбаса тағы ла һутлыраҡ булыр. Шулай уҡ табала ҡыҙҙырырға, мейестә, грилдә, быуҙа бешерергә мөмкин.
Гөлшат ҠУНАФИНА.


text:
Өфөлә быйыл һуңғы тапҡыр үткәрелгән вакансиялар йәрминкәһендә ни бары 200 кеше ҡатнашты
Башҡортостандың баш ҡалаһында быйыл һуңғы тапҡыр үткәрелгән дәүләткә ҡарамаған милек формаһындағы предприятиелар өсөн вакансиялар йәрминкәһендә Өфөнән эш биреүселәр яҡынса 260 буш эш урыны тәҡдим итте.
Йәрминкәлә 200 кеше ҡатнашты, тип хәбәр иттеләр Өфөнөң Халыҡ мәшғүллеге үҙәгенән. Уларҙан яҡынса 90 кеше эш биреүселәр менән әңгәмәләшеү үтте, һөҙөмтәлә 40-тан ашыу кеше эшкә саҡырылды. Бынан тыш, йәрминкәлә ҡатнашҡан 26 эш биреүсенән бишәүһе Өфөнөң хеҙмәт биржаһында иҫәптә торған эшһеҙҙәр тураһында мәғлүмәттәр базаһы менән ҡулланды.


text:
Вәхит Хызыров Башҡорт дәүләт филармонияһында концерт ҡуясаҡ
4 декабрҙә Хөсәйен Әхмәтов исемендәге Башҡорт дәүләт филармонияһының Орган залында Башҡортостан Республикаһының халыҡ артисы Вәхит Хызыровтың концерты үткәрелә.
Йырсы менән бергә был көндө сәхнәгә уның ғаиләһе лә – Сәғит, Зөмәрә, Зөфәр, Нурзилә, Мария Хызыровтар, шулай уҡ Рәсәйҙең һәм Башҡортостандың атҡаҙанған артисы Владимир Суханов та сығасаҡ. Был компания башҡарыуында тамашасылар популяр классик һәм эстрада әҫәрҙәрен, башҡорт халыҡ йырҙарын ишетәсәк.
Билдәле булыуынса, Вәхит Хызыровтың ижадын республикабыҙҙа ғына түгел, Рәсәйҙән ситтә лә лайыҡлы баһалайҙар. Уны Германияла, Швейцарияла, Бельгияла, Австрияла, Төркиәлә алҡышлап ҡаршыланылар. Етмәһә, Вахит Хызыров — ҙур юбилейҙарға һәм тантаналы даталарға арналған концерттарҙа даими ҡатнашыусы. Уның тауышы Өфөлә башҡорттар Ҡоролтайын асҡанда, Мәскәүҙә Башҡортостан көндәрен асыуға арналған концертта, камерный һәм симфоник музыка фестивалдәрендә яңғыраны.
Йырсы репертуарында классика: операларҙан ариялар, көнбайыш, рус композиторҙарының йырҙары һәм романстары киң бирелгән. Бынан тыш, Вәхит Ғәлибай улы республиканың төп композиторҙары менән тығыҙ ижади бәйләнештә эшләй, йыш ҡына уларҙың яңы әҫәрҙәрен беренсе булып башҡара.
Башҡарыусының ижадында башҡорт халыҡ йырҙары айырым бер урын биләй. Белгестәр фекеренсә, ул милли фольклорҙы тәрән тойоусы һәм белеүсе, уның иң яҡшы интерпретаторҙарының береһе булып тора.


text:
Башҡортостан Сыуашстан мәҙәниәте көндәренә ҡунаҡтар көтә
30 майҙан 2 июнгә тиклем Башҡортостанда Сыуашстан мәҙәниәте көндәре үтәсәк. Был республиканың яңы тарихындағы мөһим һәм әһәмиәтле ваҡиға. Халыҡ-ара ижтимағи фәндәр академияһының ағза-корреспонденты, Сыуашстан халыҡ фән һәм сәнғәт академияһының Урал буйы филиалы профессоры Иван Тарасов әйтеүенсә, Башҡортостанда Сыуашстан әҙәбиәте һәм мәҙәниәте көндәре һуңғы тапҡыр 1982 йылда үткәрелгән. Бынан һуң илдәге ҡатмарлы тарихи ваҡиғалар арҡаһында оҙайлы тәнәфес булып алған. Был арала күп нәмә ҡырҡа үҙгәргән. Әлеге уҡыусылар ХХ быуаттағы яратҡан кумирҙары — Яков Ухсай һәм Мостай Кәрим, башҡа аҡһаҡалдар менән күрешә алмаясаҡ инде. Улар Бөйөк Ватан һуғышы фронттарында уның бәхете өсөн көрәшкән ил дә юҡ хәҙер.
— Бөгөн туғандаш республикаларға ла икенсе кешеләр етәкселек итә, һәм уларҙың бер-береһенә ҡыҙыҡһыныуы юғалмауы, уртаҡ лексикалы телде, атай-олатайҙарҙың ғөрөф-ғәҙәттәрен, йолаларын һәм ҡанундарын, бер нисә быуат элек ике халыҡ менән формалаштырылған сигеүҙәге оҡшаш нағыштарҙы онотмауы ҡыуаныслы, — ти Иван Тарасов. — Еңел дә булмағандыр, бәлки, шулай ҙа улар Башҡортостанда Сыуашстан мәҙәниәте көндәрен үткәреү тураһында һөйләшеп килешә алды. Хәҙер сыуаштар һәм башҡорттар, рустар һәм татарҙар, еврейҙар һәм мариҙар, немецтар менән удмурттар, украиндар һәм мордвалар бер «түңәрәк өҫтәл» артында йыйылып, иркенләп аралаша аласаҡ. Улар ошо 30 йыл эсендә халыҡтарҙың нисек үҫешеүе, әҙәбиәттәрендә нимәнән китеп, нимәгә килеүҙәре, рухи тормошта, фәндә, тыуған яҡты өйрәнеүҙә, мәғарифта, сәнғәттә ниндәй ҡаҙаныштарға өлгәшеүе һәм нимә юғалтыуҙары тураһында белә аласаҡ. Бер һүҙ менән әйткәндә, сәғәттәрҙең дөрөҫлөгөн тикшереп, аҡыл, тормош тәжрибәһе, киләсәккә пландар менән уртаҡлашырға ваҡыт етте.
Башҡортостан сыуаштары Канашы (съезы) башҡарма комитеты ултырышында был ойошманың етәксеһе Валерий Сидоров хәбәр итеүенсә, Башҡортостанда Сыуашстан мәҙәниәте көндәрендә Сыуашстандан 300-гә яҡын мәҙәниәт эшмәкәре һәм йәмәғәт вәкиле ҡатнашасаҡ. Республикалағы бер нисә ҡаланың һәм район үҙәгенең театрҙары һәм мәҙәниәт йорттарында улар спектаклдәр, концерттар ҡуясаҡ, музей һәм китапханаларҙа күргәҙмәләр һәм презентациялар үткәрәсәк. Спектаклдәр һәм концерттар ҡабатланмай — артистар уларҙы республиканың төрлө майҙанында бер үк ваҡытта күрһәтәсәк. Туғандаш республикалар тормошонда бындай ваҡиғалар йыш булып тормай: кәм тигәндә 30 йылға бер тапҡыр үтә. Шуға күрә уға етди әҙерлек алып барыла.


text:
Республиканың Дәүләт Йыйылышы депутаттары профилле комитеттарҙа эшләй
Башҡортостан парламентарийҙары был аҙнала профилле комитеттар ултырыштарын үткәрәсәк.
11 декабрҙә БР Дәүләт Йыйылышы – Ҡоролтайҙың өс комитеты депутаттары ултырыштар үткәрә. Улар – Мәғариф, фән, мәҙәниәт, спорт һәм йәштәр эштәре буйынса комитет (12 сәғәттә), Урындағы үҙидара һәм йәмәғәт ойошмалары буйынса комитет (14.30 сәғәттә) һәм Дәүләт төҙөлөшө буйынса комитет (16 сәғәттә).
12 декабрҙә 11.30 сәғәттә Социаль сәйәсәт һәм һаулыҡ һаҡлау буйынса комитеттың ултырышы үтә.
13 декабрҙә Бюжет, һалымдар, финанстар һәм милек мәсьәләләре буйынса комитет (10.00 сәғәттә) һәм Сәнәғәт, транспорт, төҙөлөш, элемтә һәм эшҡыуарлыҡ буйынса комитет (11.30 сәғәттә) ағзалары йыйыласаҡ.
Иҫегеҙгә төшөрәбеҙ, республика парламентының Аграр мәсьәләләр, экология һәм тәбиғәттән файҙаланыу буйынса комитеты үҙенең ултырышын 5 декабрҙә Белоретта үткәрҙе.


text:
Президент республиканың көньяҡ-көнбайыш райондарына сәфәргә сыҡты
21 ғинуарҙа Башҡортостан Президенты Рөстәм Хәмитов эш сәфәре менән Әлшәй, Бишбүләк һәм Миәкә райондарына сыҡты.
Төбәк башлығы республиканың көньяҡ-көнбайышында урынлашҡан бер нисә социаль объекттарға, атап әйткәндә, пенсионерҙарҙы хеҙмәтләндереү үҙәгенә, балалар һәм үҫмерҙәр өсөн приютҡа, дауаханалар һәм мәктәптәргә барырға планлаштыра.
Рөстәм Хәмитов йәнә сәнәғәт һәм ауыл хужалығы предприятиелары эше, шулай уҡ ҡошсолоҡ комплексы төҙөлөшөнөң барышы менән танышырға ниәтләй.


text:
шимбә, 21 гыйнвар 2017, Казан вакыты 05:11
Рәсәйҙә эшкә һәләтле халыҡ һаны кәмеүгә табан бара. Был хеҙмәт баҙарында хәлдең киҫкенләшеүенә килтерә. Һөҙөмтәлә иҡтисад үҫеше хеҙмәт миграцияһына туранан тура бәйле. Бындай шарттарҙа Рәсәйҙә сит ил ватандаштарына ҙур урын бирелә. Был хәл Башҡортостан өсөн дә яңылыҡ түгел. Республика күпләп сит ватандаштарын эшкә йәлеп итеүсе төбәктәрҙең береһе. Һуңғы ете йыл эсендә эшкә урынлашыу хоҡуғы алған сит ил кешеләре 9 тапҡырға артҡан. 2001 йылда сит ил хеҙмәт көсө 2 меңдән артһа, хәҙер бирелгән квота 27 меңдән ашыу. Ҡайһы бер эш биреүселәр һалымдарҙан ҡасып уларҙы теркәмәйенсә эшкә ала. Йыл башынан алып ни бары 3 мең 114 кешене эшкә алыуҙары тураһында белдереү ҡағыҙҙары килгән. Былтыр ҡанунһыҙ мигранттар ҡатнашлығында 155 енәйәт ҡылыу осрағы теркәлгән. Республиканың хеҙмәт һәм халыҡты социаль яҡлау министры Фидус Ямалтдинов әйтеүенсә, хеҙмәт баҙарында өҫтөнлөктө урындағы халыҡҡа биреү мотлаҡ.


text:
Төбәктә 16 страховка компанияһы «Берҙәм агент» системаһы аша ОСАГО полистарын һата Фото: Арина Рәхимҡолова
Төбәктә 16 страховка компанияһы «Берҙәм агент» системаһы аша ОСАГО полистарын һата
Төбәктә 16 страховка компанияһы «Берҙәм агент» системаһы аша ОСАГО полистарын һата Фото: Арина Рәхимҡолова
ӨФӨ, 2016 йыл, 9 сентябрь. /«Башинформ» мәғлүмәт агентлығы, Галина Бахшиева/.
Рәсәй автостраховкалаусылар союзы үҙенең сайтында «Берҙәм агент» системаһы аша ОСАГО полистары һатылған урындар исемлеген баҫтырып сығарҙы. Унда 397 адрес тураһында мәғлүмәт бар. Башҡортостанда 16 страховка компанияһы 25 адрес буйынса ОСАГО полистарын һата.
«Беҙ илдең берҙәм агент системаһы эшләй башлаған туғыҙ субъектында компанияларҙан кәрәкле мәғлүмәттәр йыйҙыҡ. Хәҙер автоһәүәҫкәрҙәргә үҙ төбәгендә агент булып сығыш яһаған һәм коллегаларының ОСАГО полистарын һатҡан страховкалаусының адресын эҙләргә кәрәкмәй», — тине Бөтә Рәсәй страховкалаусылар союзы һәм Рәсәй автостраховкалаусылар союзы президенты Игорь Юргенс.
Илдең ҡайһы бер төбәктәрендә ОСАГО полистарына бәйле проблемалар килеп тыуғанлыҡтан, Рәсәй автостраховкалаусылар союзы ОСАГО хеҙмәттәрен күрһәтеү буйынса эшмәкәрлектең өҫтөнлөклө йүнәлештәре сиктәрендә килешеү әҙерләне. Уға ярашлы, ошондай төбәктәрҙә филиалдары булған страховкалаусылар Рәсәй автостраховкалаусылар союзы ағзалары исеменән агент сифатында ОСАГО полистарын һата. Килешеү 2 августан үҙ көсөнә инде.
Тәүҙә проект Волгоград, Мурманск, Ростов, Силәбе өлкәләрендә һәм Краснодар крайында эшләй башланы. 24 августа уларға Иванов өлкәһе, 30-да Башҡортостан, Татарстан һәм Архангельск өлкәһе ҡушылды. Ошо ваҡыт эсендә 22 мең ОСАГО килешеүҙәре төҙөлдө.


text:
Нефть, газ һәм төҙөлөш сәнәғәте хеҙмәткәрҙәре профсоюзы эшкә йомғаҡ яһаны
Рәсәй нефть, газ сәнәғәте һәм төҙөлөш хеҙмәткәрҙәре профсоюзы Республика ойошмаһының Профсоюздар йортонда үткән IX отчет-һайлау конференцияһында унда ҡатнашыусылар үҙ тармаҡтарының уҙған биш йылдағы эшенә йомғаҡ яһаны.
БР Профсоюздар федерацияһы матбуғат үҙәгенән хәбәр итеүҙәренсә, конференцияла 185 делегат ҡатнашты. Улар рескомдың яңы составын, шулай уҡ нефть, газ сәнәғәте һәм төҙөлөш хеҙмәткәрҙәре республика профсоюз ойошмаһының ревизия һәм мандат комиссиялары ағзаларын һайланы.


text:
БР Үҙәк һайлау комиссияһы иғланы
Башҡортостан Республикаһы Үҙәк һайлау комиссияһы ағзаһының вәкәләттәрен ваҡытынан алда туҡтатыу менән бәйле һәм «Рәсәй Федерацияһы граждандарының һайлау хоҡуҡтарының һәм референдумда ҡатнашыуға хоҡуғының төп гарантиялары тураһында»ғы Федераль закондың 29-се статьяһының 11-се пунктына ярашлы элеккеһе урынына Комиссия ағзаһы кандидатураһы буйынса тәҡдимдәр ҡабул итеү иғлан ителә.
Кандидатуралар буйынса тәҡдимдәр 2011 йылдың 18 февраленә тиклем Өфө ҡалаһы, Туҡай урамы, 46 адресы буйынса Башҡортостан Республикаһы Президенты Хакимиәтендә ҡабул ителә.


text:
Рөстәм Хәмитов «Йыл инженеры» Бөтә Рәсәй конкурсы лауреаттары менән осраштыФото: Олег Яровиков
Рөстәм Хәмитов «Йыл инженеры» Бөтә Рәсәй конкурсы лауреаттары менән осрашты
Рөстәм Хәмитов «Йыл инженеры» Бөтә Рәсәй конкурсы лауреаттары менән осраштыФото: Олег Яровиков
ӨФӨ, 2016 йыл, 13 май. /«Башинформ» мәғлүмәт агентлығы, Александр Смирнов/.
13 майҙа Өфөләге Конгресс-холда Башҡортостан Башлығы Рөстәм Хәмитов «Йыл инженеры-2015» Бөтә Рәсәй конкурсы лауреаттары һәм «Case-in» Халыҡ-ара инженерҙар чемпионатының төбәк һайлап алыу турында еңеүселәр менән осрашты.
Осрашыу барышында конкурс лауреаттары – республиканың төп предприятиелары инженерҙары үҙҙәренең проекттары менән таныштырҙы, Өфө дәүләт нефть техник университеты командаһы вәкилдәре иһә инженерҙар чемпионатында ҡатнашыуҙары хаҡында һөйләне.
– Ниһайәт, йәмғиәттә инженерлыҡ эшенә ҡыҙыҡһыныу уянды. Ниһайәт, юғары уҡыу йорттары студенттарҙы конкурс нигеҙендә инженер факультеттарына ҡабул итә. Был – алға табан ҙур аҙым. Йәштәрҙең, ата-әсәләрҙең инженерлыҡ эшенең кәрәкле булыуын аңлауҙары мөһим, – тине Рөстәм Хәмитов. – Һәйбәт инженерҙың ғаиләһе лә етеш тормошта йәшәйәсәк, үҫеш тә буласаҡ. Инженер һәр саҡ кешелектең, фәндең үҫешен, алда беҙҙе ниндәй яңылыҡтар көтөүен аңлаясаҡ.
2015 йыл йомғаҡтары буйынса Башҡортостан предприятиелары исеменән сығыш яһаған Александр Самойлов ( «Газпром газ бүлеү Өфө» асыҡ акционерҙар йәмғиәте, «Информатика, мәғлүмәт селтәрҙәре һәм иҫәпләү техникаһы» номинацияһы) һәм Артур Ғарипов («Технодинамика» акционерҙар йәмғиәте, «Авиация һәм космонавтика» номинацияһы) конкурс лауреаттары исемен алды.
Ирина Моратова («Технодинамика» акционерҙар йәмғиәте, «Авиация һәм космонавтика» номинацияһы) һәм Елена Исаева («Башкирэнерго» яуаплылығы сикләнгән йәмғиәтенең «Белорет электр селтәрҙәре» етештереү бүлексәһе, «Экология һәм тирә-яҡ мөхит мониторингы» номинацияһы) «Профессиональ инженерҙар» версияһында тәүге һайлап алыу турын үтте.
«Йәштәрҙең инженерлыҡ сәнғәте» версияһы буйынса Альберт Мөхәмәтғәлиев («Газпром газ бүлеү Өфө» асыҡ акционерҙар йәмғиәте, «Нефть һәм газ сәнғәте» номинацияһы) һәм Евгений Литвинов («Өфө моторҙар эшләү производство берекмәһе» асыҡ акционерҙар йәмғиәте, «Авиация һәм космонавтика» номинацияһы) «Беренсе турҙа еңеүсе» дипломы менән бүләкләнде.


text:
Өфө менән Төркиәнең Эскишехир ҡалаһы араһында хеҙмәттәшлек булдырыла
Өфө менән Төркиәнең Эскишехир ҡалаһы араһында хеҙмәттәшлек булдырыла. Көн элгәре Башҡортостан баш ҡалаһы хакимиәте башлығы Ирек Ялалов Эскишехир ҡалаһы губернаторы, ТӨРКСОЙ халыҡ-ара ойошмаһының Төркиә делегацияһы вәкиле Ҡадир Кочдемир менән эш осрашыуы үткәрҙе.
Әлеге визит Өфөлә 6-8 сентябрҙә үтәсәк ТӨРКСОЙ халыҡ-ара ойошмаһы мәҙәниәт министрҙарының Даими советының ХХХ ултырышына ҡарата ойошторолдо, тип хәбәр иттеләр Өфө хакимиәтенең матбуғат хеҙмәтенән.
Осрашыу барышында Өфө һәм Эскишехир ҡалалары араһында хеҙмәттәшлекте үҫтереү юлдары тикшерелде. Башта мәҙәниәт өлкәһендә делегациялар менән алмашыу тәҡдим ителде. Бынан һуң инде мәғариф, сәнәғәт, төҙөлөш һәм башҡа өлкәләрҙә хеҙмәттәшлек итеү планлаштырыла.
Белешмә өсөн. Эскишехир – Төркиә Республикаһының ҙур сәнәғәт үҙәге. Бында машиналар эшләү, аҙыҡ-түлек, текстиль, цемент, ағас эшкәртеү сәнәғәте бар. Был ҡала шулай уҡ Төркиәнең мөһим транспорт үҙәге булып тора.


text:
Республикала торлаҡ-коммуналь хужалыҡ өлкәһендә Төбәк йәмәғәт контроле үҙәге булдырылды
Башҡортостанда торлаҡ-коммуналь хужалыҡ өлкәһендә йәмәғәт контроле үҙәге булдырылды. Был РФ Президентының 2012 йылдың 7 майындағы Указына ярашлы булдырылған «ЖКХ контроль» торлаҡ-коммуналь хужалыҡ өлкәһендә милли йәмәғәт контроле үҙәге»нең төбәк бүлексәһе булып тора. Рәсәй үҙәген РФ Йәмәғәт палатаһының Урындағы үҙидара һәм торлаҡ-коммуналь сәйәсәт буйынса комиссияһы рәйесе Светлана Разворотнева етәкләне. Башҡортостан төбәк үҙәге етәксеһе һәм РФ Йәмәғәт палатаһы ҡарамағындағы йәмәғәт контроле буйынса эш төркөмө ағзаһы итеп «БР Йорт комитеттары союзы» йәмәғәт хәрәкәте рәйесе Арсен Нурйәнов һайланды.
— Ил башлығының был инициативаһы арҡаһында йәмәғәт ойошмалары хәҙер идара итеүсе компаниялар эшмәкәрлегенә, шулай уҡ үҙҙәренең төбәктәрендә тарифтар сәйәсәтенә контроллек итә ала, — тине Арсен Нурйәнов. – Владимир Путин граждандарға торлаҡ хужалары менән торлаҡ-коммуналь хужалыҡ өлкәһендәге ойошмалар араһында мөнәсәбәттәрҙе көйләү хоҡуғын бирҙе, тиһәк тә була.
Төбәк үҙәктәре торлаҡ хужаларының хоҡуҡтарын яҡларға, торлаҡ-коммуналь хужалыҡ өлкәһендәге проблемаларҙы асыҡларға һәм уларҙы хәл итеү буйынса тәҡдимдәр әҙерләргә бурыслы. Һәр төбәк үҙәгенең үҙенең интернет-ҡабул итеү бүлмәһе буласаҡ.


text:
Фото:
Башҡортостандың «берҙәм рәсәйлеләре» Башҡортостанға йәйге ваҡыттан баш тартырға тәҡдим итте
Фото:
«Берҙәм Рәсәй» Башҡортостанда 27 мартта йәйге ваҡытҡа күсеүгә ҡаршы сыҡты. Был хаҡта журналистарға партияның Башҡортостан төбәк бүлексәһе етәксеһе Рөстәм Ишмөхәмәтов белдерҙе.
— Беҙ Башҡортостанда сәғәт телдәрен йәйге ваҡытҡа күсереүҙән баш тартыу тәҡдиме менән сығыш яһаған республика Президенты Рөстәм Хәмитовты хуплайбыҙ, — тине ул. — Был аҙым беҙҙең төбәктәге ваҡытты географик ваҡытҡа яҡынайтыу мөмкинлеге бирәсәк.
Әгәр республикала киләһе аҙнала сәғәт уҡтары бер сәғәткә алға күсерелмәһә, беҙҙең төбәк дүртенсе сәғәт бүлкәтенән өсөнсөгә күсәсәк. Өфө менән Мәскәү араһындағы ике сәғәтлек ваҡыт айырмаһы бер сәғәткә ҡыҫҡарасаҡ. Рөстәм Ишмөхәмәтов фекеренсә, был һәйбәт, сөнки Башҡортостан күпселек төбәктәр Мәскәү ваҡыты менән йәки бер сәғәт айырмаһы менән йәшәгән Волга буйы федераль округына ҡарай.
Йәйге ваҡытҡа күсеүҙән баш тартыу федераль үҙәк менән хеҙмәттәшлеккә лә ыңғай йоғонто яһаясаҡ. Ваҡыт айырмаһының ҡыҫҡарыуы арҡаһында республика министрлыҡтарының һәм ведомстволарҙың, бизнестың Мәскәү менән үҙ-ара хеҙмәттәшлеккә ваҡыты күберәк ҡаласаҡ.
Әммә йәйге ваҡытҡа күсеүҙән баш тартыуҙың төп маҡсаты – иҡтисади күрһәткес түгел, ә кешеләр сәләмәтлеге.
— Бихисап тикшеренеүҙәрҙән күренеүенсә, сәғәт күсереү кеше биоритмына кире тәьҫир итә, — тине Рөстәм Ишмөхәмәтов. – Йәйге һәм ҡышҡы ваҡыт индереү хата булды. Сәғәт күсереүгә кешеләр ауыр яраҡлаша, стрестар һәм ауырыуҙар башланыу ихтималлығы арта.
Әлеге ваҡытта Башҡортостанға йәйге ваҡытҡа күсеү-күсмәү мәсьәләһе интернетта, шул иҫәптән Рөстәм Хәмитовтың «Йәнле журнал»дағы блогында әүҙем тикшерелә. Рөстәм Ишмөхәмәтов һүҙҙәренсә, яҡын арала йәйге ваҡыттан баш тартыу инициативаһы берҙәм рәсәйлеләр араһында тикшереләсәк һәм БР Дәүләт Йыйылышы – Ҡоролтайға тәҡдим ителәсәк.
Һәм әгәр Башҡортостандың йәйге ваҡытҡа күсеүҙән баш тартыуын Мәскәү ҙә хуплаһа, республикала астрономик йәһәттән дөрөҫ тип һаналған ҡышҡы ваҡыт ҡына ҡалдырыласаҡ. Быйылдан башлап сәғәт уҡтарын ҡышҡы һәм йәйге ваҡытҡа күсереү бөтөн Рәсәй территорияһында ғәмәлдән сығарыла – тейешле белдереүҙе ил Президенты Дмитрий Медведев февралдә үк әйтеп ишеттергәйне. Һуңғы тапҡыр сәғәт телдәрен 27 мартта күсереү планлаштырыла. Көҙгөһөн улар ҡышҡы ваҡытҡа күсерелмәйәсәк.


text:
Башҡортостанда «Берҙәмлек-Содружество» фестивалендә Ҡытайҙан ижади коллектив сығыш яһаясаҡ
«Берҙәмлек-Содружество» халыҡ-ара милли мәҙәниәттәр фестивале 7-12 июдә Ҡырмыҫҡалы, Ғафури райондарында, Салауат, Күмертау һәм Өфө ҡалаларында үтә. Сарала Латвия, Төркиә, Ҡырғыҙстан, Ҡытай, Польша, Һиндостан, Нигерия, Чад, Ҡаҙағстан, Тажикстан һәм Төньяҡ Осетия-Аланиянан ҡатнашыусылар килеүе көтөлә. Ҡытайҙан ижади коллектив «Һыңармөгөҙ» («Единорог») бейеүен башҡарасаҡ, тип хәбәр иттеләр Республика халыҡ ижады үҙәгенән.
Сараны ойоштороусылар булып РФ һәм БР Мәҙәниәт министрлыҡтары, Рәсәй Халыҡ ижады йорто, Республика халыҡ ижады үҙәге, Ғафури районы, Салауат, Күмертау һәм Өфө ҡалалары хакимиәттәре сығыш яһай.


text:
Фото:
Башҡортостандан Дәүләт Думаһы депутаттары республика студенттары менән осрашты
Фото:
Дәүләт Думаһында Башҡортостандан баш ҡала вуздарында белем алыусы студенттар өсөн экскурсия үтте. Яҡынлашып килгән Рәсәй студенттары көнө менән осрашыуҙа ҡатнашыусыларҙы «Берҙәм Рәсәй» фракцияһы етәксеһенең беренсе урынбаҫары Вячеслав Тимченко һәм Һаулыҡ һаҡлау буйынса комитеты ағзаһы Сәлиә Мырҙабаева ҡотланы.
Парламентарийҙарҙың эше менән «Башҡортостандан Мәскәүҙә һәм Санкт-Петербургта уҡыусы студенттар һәм аспиранттар ассоциацияһы» төбәк-ара йәмәғәт ойошмаһы ҡатнашыусылары танышты. Ойошма 2009 йылда республиканың кадрҙар потенциалын формалаштырыу һәм ҙур ҡалаларҙа йәштәрҙе йәмғиәтләштереүҙә ярҙам итеү өсөн ойошторолоп 2000-дән ашыу студентты һәм аспирантты берләштерә.
Ассоциация етәксеһе Азат Бәҙрәнов һөйләүенсә, Башҡортостан студенттары арҡала Мәскәүҙә беренсе тапҡыр Ҡурайсылар ассоциацияһы барлыҡҡа килде, ул баш ҡаланың төрлө-төрлө сараларында республика мәҙәниәтен лайыҡлы күрһәтә. Шулай уҡ студенттарҙың көсө менән Мәскәүҙә йыл һайын матурлыҡ конкурсы һәм башҡорт телендә КВН үткәрелә. Ассоциация ҡарамағында «Дискурс» дискуссия клубы эшләй, унда асыҡ лекциялар менән Рәсәйҙең алдынғы ғалимдары-йәмғиәт белеме уҡытыусылары сығыш яһай. Йәштәр өсөн бик күп киң мәҙәни һәм спорт саралары уҙғарыла.
— Дәүләт Думаһында Башҡортостандан депутаттар корпусының республика студенттары менән осрашыуҙары яҡшы йолаға әүерелер, тип ышанабыҙ. Ҡуйылған маҡсаттарға ирешеүҙә ҙур тәжрибәһе булған кешеләр менән аралашыу беҙҙең өсөн яҡшы нигеҙ булып тора, — тип билдәләне Ломоносов исемендәге Мәскәү дәүләт университеты аспиранты Рәмилә Хәсәнова.
Башҡортостандан Дәүләт Думаһы депутаты Сәлиә Мырҙабаеваның рәхмәт хаттары һәм Ҙур театрға «Аҡҡош күле» балетына билеттар тапшырыу студент хәрәкәте активистары өсөн көтөлмәгән яҡшы бүләк булды.


text:
Өфөлә йәштәр һәм студенттар өсөн вакансиялар йәрминкәһе ойошторола Фото: Өфөләге Халыҡ мәшғүллеге үҙәге
Өфөлә йәштәр һәм студенттар өсөн вакансиялар йәрминкәһе ойошторола
Өфөлә йәштәр һәм студенттар өсөн вакансиялар йәрминкәһе ойошторола Фото: Өфөләге Халыҡ мәшғүллеге үҙәге
ӨФӨ, 2016 йыл, 10 июнь. /«Башинформ» мәғлүмәт агентлығы, Галина Бахшиева/.
16 июндә Өфөлә йәштәр һәм студенттар өсөн вакансиялар йәрминкәһе ойошторола.
Баш ҡалалағы Халыҡ мәшғүллеге үҙәгендә хәбәр итеүҙәренсә, йәштәр өсөн буш эш урындары байтаҡ. Вакансиялар араһында сауҙа агенты, бармен, кер үтекләүсе, кассир, курьер, мерчендайзер, оператор, официант, ашнаҡсы, һатыусы, промоутер, эшсе һәм белдереү йәбештереүсе бар.
Йәрминкәне үткәреү урыны һәм ваҡыты: Өфө, Ибраһимов бульвары, 47/1, иртәнге сәғәт 10-дан көндөҙгө 12-гә тиклем.
Бөтә хеҙмәттәр ҙә бушлай күрһәтелә.


text:
Өфөлә иҫке йорттарҙан 2442 кеше күсерелде
Быйыл Өфөлә Торлаҡ-коммуналь хужалыҡты реформалаштырыуға булышлыҡ итеү фонды средстволары иҫәбенә 2442 кеше иҫке һәм авария хәлендәге торлаҡтан яңы йорттарға күсерелде. “Күсемһеҙ милек үҙәге” махсус муниципаль учреждениеһынан хәбәр итеүҙәренсә, был программа буйынса 751 торлаҡ бинаһы бирелде.
Әлеге ваҡытта авария хәлендәге торлаҡтан халыҡты күсереү программаһы буйынса Өфөнөң Орджоникидзе районы Калинин урамында төҙөлгән 112 фатирлыҡ йортҡа күсенәләр. Бөтә 112 фатирҙы ла авария хәлендәге барактарҙа йәшәүселәр алды.
Торлаҡ-коммуналь хужалыҡты реформалаштырыуға булышлыҡ итеү фонды Башҡортостанға 2009 йылда авария хәлендәге торлаҡ фондынан граждандарҙы күсереүгә, шул иҫәптән торлаҡ баҙарын үҫтереүҙе стимуллаштырыу кәрәклеген дә иҫәпкә алып, 2,26 миллиард һум аҡса бүлде. Төбәк ҡушма финанслауын да иҫәпкә алып, был сумма 3,08 миллиард һум тәшкил итте. Был средстволарға 313 авария хәлендәге йорттарҙан кешеләр күсереләсәк, бөтәһе 8628 кеше торлаҡ шарттарын яҡшыртасаҡ.


text:
Категория:Нанотехнология
"Нанотехнология" - молекуляр дәрәжәлә алып барылған технологик процесстар. “Нано-” тигән грек һүҙе, миллиардттан бер өлөш тигәнде аңлата ( 10−9 ).
1991 йылда япон ғалимдары, фуллерен синтезы үткәргән ваҡытта, прибор стенкаһында нано углерод өлөштәре барлыҡҡа килгәнен асыҡлайҙар. Ул нано углерод, 3-10 нано метр ( 10−9 метр) диаметрлы, эсе буш булған, тик бер-нисә ҡат атомдарҙан торған трубка була. Артабан башҡа ғалимдар бик-күп һынауҙарҙан һуң, төрө формалы нано-өлөштәр килтереп сығарғандар. Артабанғы күҙәтеүҙәр, нано материалдар бөтөнләй башҡа химик бәйләнештәргә хас булмаған яңы үҙенсәлектәргә эйә булыуын күрһәткәндәр. Мәҫәлән, нано технология ярҙаманда эшләнгән ҡояш батарейкаһы бик ныҡ йоҡа, һығылмалы һәм иң мөһиме осһоҙ килеп сыҡҡан.
Нанотехнология әлеге ваҡытта өйрәнә башлана ғына торған фән. Шуға ҡарамаҫтан был фәнгә донъяла ҙур иғтибар бирелә һәм бөгөнгө көндә нанотехнология иң йылдам үҫешкән фәндәрҙең береһе. Сөнки нанотехнология биргән үҫеш информацион технологияларҙа, микроэлектроникала яңы техник революцияға килтерәсәк тигән фекер бар.
-
Төп мәҡәлә: Нанотехнология
«Нанотехнология» категорияһындағы мәҡәләләр.
Был категорияла бер генә бит бар.


text:
Фото:
Башҡортостандың маршрут автобусы халыҡ-ара автофестивалдә иң яҡшыһы тип танылды
Фото:
15 метрлыҡ НефАЗ-52998 ҡала автобусы 20-22 апрелдә Коломнала үткән «Автобустар донъяһы – 2011» IV халыҡ-ара автотранспорт фестивалендә иң яҡшыһы тип табылған. Был модель «Иң яҡшы маршрут автобусы» номинацияһында еңгән.
«Нефтекама автозаводы» асыҡ акционерҙар йәмғиәтенән хәбәр итеүҙәренсә, Башҡортостан экспозицияһы составында өс автобус була: VDL шассиһында НефАЗ-52999 турист автобусы, шулай уҡ VDL шассиһында өс күсәрле НефАЗ-52998 ҡала автобусы һәм НефАЗ-5299-11-33 ҡала яны автобусы. Был фестивалдә нефтекамалар беренсе тапҡыр ҡатнаша, һәм дебют ярайһы уңышлы булып сыға.
Ҡалған ике номинацияла бар донъяға билдәле брендтар — Setra турист автобусы һәм Mercedes-Benz микроавтобусы еңә.
Белгестәр фекеренсә, «Автобустар донъяһы» үҙебеҙҙең илдәге пассажир автобустары һәм компоненттары етештереүселәре өсөн дә, Европа компаниялары өсөн дә төп форумға әүерелә. Күргәҙмәлә донъяның 20 иленән йөҙҙән ашыу экспонент ҡатнашҡан. Бында Mercedes-Benz, Setra, Scania, MAN, Volkswagen, Ford, Iveco, Peugeot, EvoBus, Neoplan, Hyundai, Yutong, Higer, Solaris һәм башҡа донъялағы алдынғы етештереүселәрҙең автобустарының киң моделдәр рәте күрһәтелгән.


text:
Өсөнсө Бөтә донъя башҡорттары ҡоролтайы программаһындағы үҙгәрештәр раҫланған
16 февралдә Йәмәғәт ойошмаларының халыҡ-ара берлеге “Бөтә донъя башҡорттары ҡоролтайы (конгресы)” башҡарма комитетында сираттағы ултырыш үтте. Йәмәғәт ойошмаларының халыҡ-ара берлеге “Бөтә донъя башҡорттар ҡоролтайы (конгресы)” башҡарма комитеты ағзалары иҫәбенән Өсөнсө Бөтә донъя башҡорттары ҡоролтайына делегаттар һайлау буйынса Башҡортостан Республикаһы муниципаль район һәм ҡала округы башҡорттары ҡоролтайында ҡатнашыуға яуаплы кешеләр билдәләнде. Улар урындағы һайлауҙарҙа һайлау һөҙөмтәләрен кире ҡағыуға тиклем хоҡуҡтары булған күҙәтеүселәр булып сығыш яһаясаҡ.
Бынан тыш, Бөтә донъя башҡорттары ҡоролтайы башҡарма комитетының ултырышында Өсөнсө Бөтә донъя башҡорттары ҡоролтайына әҙерлек һәм уны үткәреү сиктәрендә донъя күрәсәк китап продукцияһы исемлеге раҫланды.
Бөтә донъя башҡорттары ҡоролтайы башҡарма комитетында башҡорт йәштәре иттифағы һәм уның алдынғылары тирәләй барған ваҡиғалар: респулика баҫмалары редакцияларында, учреждениеларҙа нигеҙләнмәгән тентеүҙәр үткәреү һәм әйберҙәрҙе тартып алыу, йәш йәмәғәтселәрҙе даими ҡурҡытыу ҙур хәүеф тыуҙыра. Башҡарма комитет ағзалары ҡайһы бер структураларҙың башҡорт ижтимағи хәрәкәтенә законһыҙ баҫым яһауына ҡырҡа ҡаршы булыуын белдерҙе. Ошо сәбәпле Башҡортостан Республикаһы Башҡорт йәштәре иттифағының 2010 йылдың 15 февралендәге белдереүенә ҡушылырға һәм махсус белдереү яһарға ҡарар ителде.


text:
Ҡаҙағстандың Аҡтау ҡалаһында башҡорт һабантуйы уҙҙы Фото: Андрей Старостин
Ҡаҙағстандың Аҡтау ҡалаһында башҡорт һабантуйы уҙҙы
Ҡаҙағстандың Аҡтау ҡалаһында башҡорт һабантуйы уҙҙы Фото: Андрей Старостин
ӨФӨ, 2015 йыл, 20 май. /«Башинформ» мәғлүмәт агентлығы, Розалиә Вәлиева/.
Ҡаҙағстандың Аҡтау ҡалаһында башҡорт һабантуйы уҙҙы. Байрамды «Салауат» башҡорт мәҙәни үҙәге ойошторҙо. Был хаҡта үҙәк рәйесе Урал Аҙнабаев хәбәр итте.
Гөрләп торған майҙанда тоҡ менән һуғыш, тоҡ кейеп йүгереү, бағанаға үрмәләү, арҡан тартышыу һәм милли көрәш кеүек традицион ярыштар уҙғарылды.
Байрамды Мангистау өлкәһе хакимиәте, Аҡтау ҡалаһы хакимиәте, «Нур Отан» халыҡ-демократик партияһы, Мангистау өлкәһе Ҡаҙағстан халыҡтары ассамблеяһы һәм «Салауат» башҡорт мәҙәни үҙәге ойошторҙо.
Сарала республика артистары ҡатнашты, улар араһында Хөрмәтулла Үтәшев бар. Башҡорт этномәҙәни берекмәһе ағзалары Башҡортостандың Мәҙәниәт министрлығынан рәхмәт хаттары алды. Бынан тыш, башҡорт мәҙәни үҙәгенә ике милли кейем һәм сувенир һауыттар бүләк ителде.


text:
Фото:
Евросоюз Рәсәйҙә күмер индустрияһында экологик ноу-хау эҙләй
Фото:
«Тирә-яҡ мөхитте һаҡлау һәм тәбиғи ресурстар менән (энергетиканы ла индереп) рациональ идара итеү» тематик программаһы сиктәрендә Европа Комиссияһы экологик саф күмер технологиялары, углекислый газды айырыу һәм һаҡлау өлкәһендә хеҙмәттәшлек буйынса проекттар конкурсын иғлан итте.
Конкурс географияһы Рәсәй Федерацияһын, Украинаны, Ҡаҙағстанды, Көньяҡ Африканы, Һиндостанды һәм Индонезияны солғап ала. Ойоштороу комитеты хәбәр итеүенсә, конкурсҡа ҡуйылған проекттарҙың эшмәкәрлеге экологик нигеҙләнгән технологияларҙы өйрәнеүгә һәм потенциалын үҫтереүгә, халыҡ-ара эксперт селтәрен нығытыуға һәм мәғлүмәт менән алмашыуға ҡайтып ҡалырға тейеш.
Конкурста ҡатнашыуға күмер индустрияһына йәлеп ителгән милли һәм төбәк ойошмалары, шулай уҡ күмер сәнәғәте предприятиелары, күмер институттары һәм тикшеренеү үҙәктәре саҡырыла.
Заявкалар биреүҙең һуңғы срогы: 2010 йылдың 15 июне.
Тулы мәғлүмәт (инглиз телендә) http://www.delrus.ec.europa.eu/en/p_340.htm сайтында.


text:
Президент шыршыһы үтте
Бөгөн Өфөлә Конгресс Холлда президент шыршыһы үтте.
Яңы йыл байрамдары башланыу сәбәпле был аҙнанан янғын һүндереүселәр көсөргәнешле эш режимына күсә. Ул 10-сы ғинуарға тиклем дауам итәсәк. Республиканың баш янғын һүндереү инспекторы Марат Латыпов әйтеүенсә, яңы йыл байрамдары осоронда ут сығыу осраҡтары йышая.
Уҙған байрамдарҙа 31 декабрҙән 2 ғинуарға тиклем, йәғни, өс көн эсендә генә республикала 44 янғын сыҡҡан, ут 25 кешенең ғүмерен өҙгән. Инспекторҙар байрам көндәрендә айырыуса петарда, фейерверктар менән менән һаҡ ҡыланырға кәңәш итә. Йыл башынан иһә, республикала 5 меңгә яҡын янғын теркәлгән, 350 кеше һәләк булған. Матди зыян 200 миллион һумға баһалана.


text:
Фото:
Белорет халҡы Масленицаға әҙерләнә
Фото:
Алдағы йәкшәмбелә, 6 мартта, Белорет районының Ҡаға ауылында бөтөн район халҡы өсөн Масленица байрамы үтәсәк. 2009 йылдан алып Ҡаға күңелле, шау-шыулы халыҡ байрамына бихисап ҡунаҡтар йыя. Бында ҡышты оҙатырға Белорет халҡы ғына түгел, Өфөнән, Магнитогорскиҙан, Төмән һәм Силәбе өлкәләренән дә киләләр. Был байрамда Германия һәм Ҡытайҙан да ҡунаҡтар булды.
Был көндө ауыл уртаһында, Мәҙәниәт йорто янында, оло байрам концерты үтәсәк. Байрам программаһында йәнә конкурстар, халыҡ уйындары, спорт ярыштары, аттар егеп, саналарҙа йөрөү, һәм, әлбиттә, ҡоймаҡтар менән һыйланыу ҡаралған. Йола буйынса һаламдан яһалған ҡарасҡы — «Масленица»ны яғыу байрам кульминацияһы буласаҡ.


text:
Великобританияның Рәсәйҙәге Илселегенең икенсе секретары Элена Сандерс килде
Өфөгә танышыу маҡсатында эш сәфәре менән Великобританияның Рәсәйҙәге Илселегенең икенсе секретары Элена Сандерс килде.
Өфөлә булыу программаһының тәүге саралары – БР Сәнәғәт һәм тышҡы иҡтисади бәйләнештәр министрлығы (әлеге ваҡытта ведомство үҙгәртеп ҡорола) һәм БР Тышҡы иҡтисади бәйләнештәр буйынса дәүләт комитеты етәкселеге менән осрашыуҙар. Министрлыҡтан хәбәр итеүҙәренсә, программала сәйәси партиялар, хөкүмәттеке булмаған ойошмалар вәкилдәре һәм Башҡорт дәүләт университеты студенттары менән осрашыуҙар ҙа планлаштырылған.


text:
Өфө Роберт Бош фонды программаһында ҡатнашыуға дәғүә итә
Өфө Рәсәй Федерацияһында Роберт Бош исемендәге фондтың «Мәҙәниәт өлкәһендә менеджерҙар» программаһында ҡатнашыуға кандидаттарҙың береһе булараҡ ҡарала.
Программаны ойоштороусылар – Роберт Бош исемендәге фонд һәм Гете исемендәге Немец мәҙәниәт үҙәге. Программаның маҡсаты – Рәсәй мәҙәниәт өлкәһендә Германияның тышҡы сәйәсәтен кәүҙәләндереүсе төбәк селтәрен киңәйтеү, Рәсәй мәҙәниәт вәкилдәренең халыҡ-ара контакттарына булышлыҡ итеү, шулай уҡ стипендиаттарҙы халыҡ-ара мәҙәни алмашыу өлкәһендә етәкселәр роленә әҙерләү.
Әгәр Өфө программала ҡатнашыусы булыуға ирешһә, 2011 йылдың сентябренән Өфөлә Германиянан стипендиат стажировка үтәсәк, уның компетенцияһына муниципаль учреждениелар һәм ижади коллективтар ҡатнашлығында мәҙәниәт өлкәһендә Рәсәй-Германия проекттарын ойоштороу инәсәк. Былтырҙан алып был программала Архангельск, Силәбе һәм Ульяновск ҡатнаша. Башҡортостан баш ҡалаһы менән бер рәттән ҡатнашыуға кандидаттар — Иркутск һәм Ҡазан.
Был программа сиктәрендә шулай уҡ Өфөнөң муниципаль мәҙәниәт учреждениелары етәкселәре һәм хеҙмәткәрҙәре өсөн күп баҫҡыслы «Мәҙәниәт өлкәһендә менеджмент» квалификация күтәреү программаһын үткәреү планлаштырыла. Семинарҙарҙы йылына ике тапҡыр Германиянан эксперттар үткәрәсәк.


text:
Ветерандарға ярҙамға РФ Йәмәғәт палатаһының “ҡыҙыу линияһы” эшләй
Дүшәмбе көндө Бөйөк Ватан һуғышы ветерандарына ярҙамға РФ Йәмәғәт палатаһының "ҡыҙыу линияһы” асылды, һәм уға шылтыратыуҙар килә башланы, тип хәбәр итә РИА Новости. Мохтажлыҡ булғанда Йәмәғәт палатаһы ағзалары ветерандарға үҙҙәре барасаҡ, көнүҙәк мәсьәләләрен хәл итеүҙә ярҙам күрһәтәсәк.
“Ҡыҙыу линия”ны асҡанда Йәмәғәт палатаһы ағзаһы Анатолий Кучеренаның билдәләүенсә, палата ике аҙнаға бер тапҡыр ветерандар шылтыратыуҙары буйынса отчет конференцияһын үткәрәсәк.
"Ҡыҙыу линия" үҙенең эшен Еңеүҙең 65 йыллығын билдәләгәндән һуң да дауам итәсәк һәм йыл аҙағынаса эшләйәсәк. “Ҡыҙыу линия” телефоны буйынса ветерандар ғына түгел, шулай уҡ уларҙың ғаилә ағзалары, туғандары ла мөрәжәғәт итә ала.
Ҡыҙыу линияның телефоны — 8 800 555 25 00. Ул тәүлек әйләнәһенә һәм бушлай эшләй.


text:
Өфөлә йәштәр өсөн вакансиялар йәрминкәһе үтәсәк
Кесе йома, 22 ноябрҙә, Өфөлә йәштәр өсөн сираттағы вакансиялар йәрминкәһе үтәсәк. Йәштәргә эшкә урынлашыуҙа ярҙам итеү, хеҙмәт баҙарының бөгөнгө шарттарына йәштәрҙең яраҡлашыуы сараның төп маҡсаттары булып тора.
Ноябрҙә үтәсәк йәрминкә йәштәргә эш эҙләүҙә ярҙам итеүгә йүнәлтелгән быйылғы күп һанлы акцияларҙың һуңғыһы буласаҡ. Үткәрелгән саралар араһында — «Йәштәргә эш!», «Карьера көнө» акциялары һәм ваҡытлыса мәшғүллек буйынса йәрминкә.
Сараны ойоштороусылар булып Өфө хакимиәтенең йәштәр сәйәсәте буйынса комитеты һәм ҡаланың йәштәр мәшғүллегенә булышлыҡ итеү үҙәге сығыш яһай. Йәрминкә Өфөнөң халыҡ мәшғүллеге үҙәгендә үтәсәк. Башлана – 15 сәғәттә.


text:
Рөстәм Хәмитов Рәсәйҙең һәм Башҡортостандың дәүләт наградаларын тапшырҙыФото: Андрей Старостин
Рөстәм Хәмитов Рәсәйҙең һәм Башҡортостандың дәүләт наградаларын тапшырҙы
Рөстәм Хәмитов Рәсәйҙең һәм Башҡортостандың дәүләт наградаларын тапшырҙыФото: Андрей Старостин
ӨФӨ, 2015 йыл, 29 май. /«Башинформ» мәғлүмәт агентлығы, Илья Спиридонов/.
29 майҙа Өфөлә Башҡортостан Башлығы Рөстәм Хәмитов Рәсәйҙең һәм Башҡортостандың дәүләт наградаларын тапшырҙы. Сәнәғәт, энергетика, төҙөлөш, ауыл хужалығы, транспорт, социаль өлкә, дәүләт хеҙмәте, муниципаль идаралыҡ, әҙәбиәт һәм сәнғәт, мәҙәниәт, фән һәм киң мәғлүмәт саралары өлкәләрендә эшләгән 45 хеҙмәткәрҙең, шулай уҡ йәмәғәт эшмәкәрҙәренең һөнәри ҡаҙаныштары ордендар, маҡтаулы исемдәр, почет грамоталары, рәхмәт хаттары менән билдәләнде.
— Бөгөн бында төрлө тармаҡта эшләүселәр йыйылған. Республика кимәлендә танылған кешеләр ҙә бар. Уларҙы телевизорҙа, гәзит биттәрендә күрергә мөмкин. Залда үҙҙәренең районында, ауылында билдәле булған хеҙмәт алдынғылары бар. Бүләкләнеүселәрҙең барыһы ла ошо наградаға лайыҡ. Һеҙ яҡшы, намыҫлы эшләүегеҙ менән күптәргә өлгө булып тораһығыҙ, — тине Рөстәм Хәмитов.
Бүләкләнеүселәр хаҡында һөйләгәндә, республика Башлығы Х.Әхмәтов исемендәге Башҡорт дәүләт филармонияһының аккомпаниаторы-концертмейстеры, баянсы Редик Фәсхетдинов тураһында әйтеп үтте.
— Минең Редик Фәсхетдиновҡа бәйле хәтирәләрем бар. Алыҫ 70-се йылдарҙа Германия Демократик Республикаһы һәм Өфө араһында уҡыусылар менән алмашыу делегацияһына эләктем. Ул ваҡытта Редик Әхмәт улы беҙҙең менән ине. Беҙ ай буйына бейенек, йырланыҡ, ул баянда уйнаны. Ул бик һәләтле кеше, даими эшләй. Шундай кешеләрҙе бүләкләү бик күңелле, — тип билдәләне төбәк етәксеһе.
Башҡортостан Башлығы бүләкләнеүселәрҙең барыһына ла яҡшы эшләүҙәре өсөн рәхмәт белдерҙе.
— Һеҙ бөтәгеҙ ҙә наградаға лайыҡ. Тормош юлығыҙ бик ҡыҙыҡлы, уңыштарығыҙ байтаҡ. Һеҙ беҙгә һәм йәш быуынға өлгө, йүнәлеш биреүсе маяҡ булып тораһығыҙ, — тип һыҙыҡ өҫтөнә алды Рөстәм Хәмитов.
Сығыштың тулы стенограммаһы һәм бүләкләнеүселәрҙең исемлеге республика Башлығының рәсми сайтында баҫылған.


text:
Рөстәм Хәмитов Standard & Poor`s рейтинг агентлығы аналитиктары менән осраштыФото: Андрей Старостин
Рөстәм Хәмитов Standard & Poor`s рейтинг агентлығы аналитиктары менән осрашты
Рөстәм Хәмитов Standard & Poor`s рейтинг агентлығы аналитиктары менән осраштыФото: Андрей Старостин
26 мартта Республика Йортонда Башҡортостан Президенты Рөстәм Хәмитов Standard & Poor`s халыҡ-ара рейтинг агентлығының «Төбәк һәм муниципаль финанстар» Мәскәү офисы директоры Борис Копейкин һәм төркөмдөң аналитигы Екатерина Ермоленко менән осрашыу үткәрҙе, тип хәбәр итә төбәк башлығының матбуғат хеҙмәте.
Республиканың финанс-иҡтисади үҫеш мәсьәләләре, төп сәнәғәт тармаҡтарының хәле һәм инвестициялар йәлеп итеү буйынса фекер алыштылар.
Республика илдә һәм донъяла бөгөнгө иҡтисади шарттарҙа үҙен тулыһынса тыныс һәм ышаныслы итеп тоя, тип билдәләне Рөстәм Хәмитов.
— Рәсәйгә ҡарата халыҡ-ара кимәлдә барған нәмәләргә, беҙҙә бер ниндәй ҙә ҡурҡыу тойғолары юҡ. Һәм бөтә кимәл бюджет өлкәләре хеҙмәткәрҙәренә эш хаҡын арттырыу буйынса бурыстарыбыҙҙы үтәү өлөшөндә лә. Бер яҡтан, ул беҙгә еңелдән бирелмәй, ә, икенсе яҡтан, үҙ мөмкинлектәребеҙҙе аңлайбыҙ һәм алдыбыҙға ҡуйылған йөкләмәләрҙе үтәүебеҙҙе беләбеҙ. Республиканың иҡтисади уңышлығын ҡаҡшатмаҫ, бурысҡа инмәҫ өсөн шулай итеп башҡарасаҡбыҙ. Үҙ мөмкинлектәребеҙҙән сығып, был мәсьәләне нисек хәл итеп булыуын аңлап эшләйбеҙ, — тине республика башлығы.
«Республиканың Финанс министрлығы – абсолют профессионал ойошма, яҡшы балансланған, әҙерләнгән, һүҙҙең яҡшы мәғәнәһендә консерватив, ресурстарҙы уйлап тотоноу принциптарында тороусы һәм уны яҡлаусы. Юғары кимәлдәге, эштең асылын белеп атҡарыусы профессионалдар командаһы эшләүенә бер ниндәй ҙә шик юҡ», тип һыҙыҡ өҫтөнә алды ул.
Рөстәм Хәмитов иҫкә алып, «Рәсәйҙең Финанс министрлығы төбәк финанстары менән идара итеү өлөшөндә беҙҙең позицияларҙы юғары булараҡ билдәләне. Төбәк финанстары менән идара итеү юғары кимәлдә алып барылған Рәсәй Федерацияһының иң яҡшы егерме төбәге исемлегенә инәбеҙ», тине.
Президент республиканың бөгөнгө иҡтисади хәле, төбәккә инвестицияларҙы йәлеп итеү менән эштәр барышы, республика бюджетына һалымдар инеүе, Рәсәй Президентының майҙағы указдарының нисек үтәлеүе тураһында тулыраҡ һөйләне.
— 2014 йылды үҙебеҙ өсөн тыныс итеп күрәбеҙ. Финанс хәл ҙур хафа уятмай. Бөтә йөкләмәләрҙе лә хәл итербеҙ, тип уйлайым. Был минең шәхси фекер, был ышанысты үҙебеҙҙең дәүләт структураларына менән уртаҡлашам. Тормош ҡатмарлы, гел алдан әйтеп булмағанлыҡты аңлайым, әммә шуға ҡарамаҫтан, был ҡатмарлы шарттарҙа үҙен тотороҡло тойған Рәсәй Федерацияһының база, эре төбәктәре иҫәбендә ҡалабыҙ, — тип һыҙыҡ өҫтөнә алды төбәк башлығы.
Ул шулай уҡ Standard & Poor`s рейтинг агентлығы вәкилдәрен ШОС һәм БРИКС саммиттарына республиканың әҙерлек барышы менән таныштырҙы.
Осрашыу аҙағында журналистар менән әңгәмәләшкәндә Борис Копейкин «республиканың рейтингы юғары. Был тотороҡло прогноз менән «BBB–» инвестиция категорияһы рейтингы. Ул төрлө-төрлө күп әйберҙәрҙе сағылдыра: бюджеттар менән идара итеү өсөн, айырыуса табыш өлөшөндә, әммә шулай уҡ сығым өлөшөндә лә, бик аҙ һығылмалылыҡ ҡалдырыусы Рәсәйҙең бюджет-ара мөнәсәбәттәр системаһының торошо. Иҡтисадтың торошон, идара итеүҙең сифатын, муниципаль сектор, предприятиелар менән бәйле бурыс, ликвидлылыҡ, йөкләмәләр менән хәлде сағылдыра», тип билдәләне.
Осрашыуҙың тулы стенограммаһы – БР Президентының рәсми сайтында.


text:
Баш ҡала «Раунд-Х» командаһының «Еңеү өсөн рәхмәт» проектын ҡабул итә
ӨФӨ, 2015 йыл, 16 июнь. /«Башинформ» мәғлүмәт агентлығы, Ғәлиә Нәбиева/.
16 июндә Өфөлә Рәсәй хәрби-тарихи йәмғиәте проекттарының береһе – «Раунд-Х» командаһының күргәҙмәһе уҙғарыла. «Еңеү өсөн рәхмәт» күргәҙмәһендә «дрифт» дисциплиналы алты спорт автомобиле ҡатнаша. Уларҙы Советтар Союзы Геройҙары хөрмәтенә В. Зайцев, И. Кожедуб, Н. Гастелло, Д. Лавриненко, А. Матросов, А. Покрышкин тип атағандар. Тамаша Ленин урамы, 114-се йорт адресы буйынса киске сәғәт 6-ла башлана.
Ойоштороусылар хәбәр итеүенсә, бөтә техника хәрби-тарихи тематикаға стилләштерелгән. «Раунд-Х» командаһының күргәҙмәһенә шоу, юғары пилотаж элементтары һәм каскадер трюктары индерелгән.
«Еңеү өсөн рәхмәт» туры Рәсәйҙең 17 ҙур ҡалаларында үтә. Улар араһында Санкт-Петербург, Дондағы Ростов, Шахты, Ставрополь, Краснодар, Волгоград, Һарытау, Һамар, Силәбе, Екатеринбург, Ҡазан, Түбәнге Новгород, Белгород, Өфө, Воронеж, Грозный, Махачкала бар. 11 июлдә Санкт-Петербургта күргәҙмәнең йомғаҡлау тантанаһы буласаҡ.
Сара Рәсәй хәрби-тарихи йәмғиәте булышлығында уҙа һәм Бөйөк Ватан һуғышында Еңеүҙең 70 йыллығына арнала. Тур 66 көн дауам итәсәк, ошо ваҡыт эсендә «Раунд-Х» 13 мең саҡрымдан ашыу юл үтәсәк.


text:
Фото:
Учалы тау-байыҡтырыу комбинаты руданан металл алыу процентын арттырҙы
Фото:
Күптән түгел Учалы тау-байыҡтырыу комбинатында ҡуйылған АҠШ-та етештерелгән 15 метрлыҡ вертикаль «Vertimill» тирмәне продукция сифатына һиҙелерлек йоғонто яһаны. Әгәр ватан тирмәндәре руданы 44 микронға тиклем ваҡлауҙы тәьмин итһә, америка ҡоролмаһы иһә — 15-20 микронға тиклем. Бының иҫәбенә металл алыу кимәлен арттырыуға өлгәшелә.
Предприятиеның был йүнәлештәге эшен продукция (тауарҙар, хеҙмәтләндереүҙәр) сифаты өлкәһендә БР Президенты Премияһына дәғүә итеүгә конкурс комиссияһы билдәләне: комбинат Сифат кубогы һәм беренсе дәрәжәләге диплом алды. Был Башҡортостан таусыларының производство процесын камиллаштырырға ынтылышы тураһында һөйләй.


text:
«Берҙәм Рәсәй»ҙең Үҙәк башҡарма комитеты етәксеһе вазифаһына яҡынса 20 кандидат дәғүә итә
«Берҙәм Рәсәй» партияһының Үҙәк башҡарма комитеты етәксеһе вазифаһына кандидаттар һайлап алыу өсөн булдырылған конкурс комиссияһы Рәсәйҙең төрлө төбәктәренән егермегә яҡын заявка алды, тип хәбәр ителә партия сайтында. Конкурстың төп маҡсаты – Үҙәк башҡарма комитет етәксеһе вазифаһына профессиональ кандидаттар һайлап алыу.
Кандидаттарҙың тулы исемлеге 31 июлдән һуң сайтта урынлаштырыласаҡ.
Партия Уставы буйынса Үҙәк башҡарма комитет етәксеһен генераль Совет Президиумы тәғәйенләй. Әммә партия лидеры Дмитрий Медведев Приморье крайының партия активы менән осрашыу барышында был вазифаға кандидатты конкурс нигеҙендә һайлап алырға тәҡдим итте. Конкурс 16 июлдә иғлан ителде. Заявкалар июль аҙағынаса ҡабул ителәсәк.
Иҫегеҙгә төшөрәбеҙ, «Берҙәм Рәсәй» партияһының Үҙәк башҡарма комитеты етәксеһе вазифаһын ағымдағы йылдың мартынан алып Константин Мазуревский башҡара.